text:
आयुर्वेद
आयुर्वेद (संस्कृत आयुर्वेद, अङ्ग्रेजी उच्चारण /ˌaɪ.ərˈveɪdə/[१]) विश्वकै प्राचिन चिकित्साशास्त्र छी। ई अथर्ववेदक उपवेद छी। आयुर्वेद इशापूर्व ३ हजारसँ ५० हजार वर्ष अगाडी भारतवर्षसँ विकास भेल मानैत अछि। [२] मानव स्वास्थ्य शरीर, मन आ आत्माक सन्तुलनमा निर्भर करैत अछि तहिना रोग त्रि-दोषसभ (वात, पित्त आ कफ) क असन्तुलनक कारणसँ भेल विश्वास आयुर्वेदमे अछि । स्वास्थ्य आ रोगबारे आयुर्वेदक अवधारणासभ जडीबुटी मिश्रण, विशेष आहार आ अन्य अद्वितीय स्वास्थ्य पद्धतिसभ(योग, पञ्चकर्म, क्षारसूत्र)क प्रवर्तन करैत अछि।
धनवन्तरी आयुर्वेदक भगवान छथि। समुन्द्र मन्थनक समयमे धनवन्तरी अमृत, संख, चक्र आ जडीबुटीक साथ प्रकट भेल छथि । कात्तिक कृष्ण त्रयोदशीका दिन धनवन्तरि जयन्ती मनावैत अछि । वि.सं १९७४ मे आयुर्वेद चिकित्सा क्याम्पस, नरदेवी स्थापना भेल सँ नेपालमे 'धनवन्तरि जयन्ती' मनाबै लगल अछि । विसं २०५६ सालसँ धनवन्तरि जयन्तीके राष्ट्रिय आरोग्य दिवसक रूपमे सेहो मनाबै लगल अछि । नेपाल, भारत, श्रीलंका लगायतक दक्षिण एसियाली मुलुकसभमे आयुर्वेदक प्रयोग बहुत बेसी अछि। हाल विश्वभरी आयुर्वेद वैकल्पिक उपचार पद्धतिक रुपमे प्रख्यात भऽ रहल अछि ।
व्युत्पत्ति[सम्पादन करी]
आयु र वेद शब्दक योगसँ आयुर्वेद शब्द बनैत अछि। शरीर, इन्द्रिय, मन आ आत्माक संयोगके आयु कहैत अछि। वेद शब्द 'विद' धातुसँ प्रत्ययक योगसँ बनैत अछि, जेकर अर्थ 'ज्ञान' छी। [३] ई प्रकार आयुर्वेद शब्दक अर्थ होएत अछि 'आयुक ज्ञान'। जे शास्त्रक अध्ययन करैके आयुक सत्ता, आयुसम्बन्धी ज्ञान आ पूर्ण आयुक साथ शारीरिक आ मानसिक स्वस्थता प्राप्तिक विषयमे ज्ञान होएत अछि, आयुर्वेद शास्त्र कहैत अछि। [४]
आयुर्वेदक इतिहास[सम्पादन करी]
आयुर्वेदक रचनाकाल ईस पूर्व ३,००० सँ ५०,००० वर्ष पहिल भेल मानैत अछि। [५] ब्रह्मा आयुर्वेद ज्ञानक मुख्य स्रोत छथि। ब्रह्मा ई ज्ञान दक्ष प्रजापतिके देलक। प्रजापति आयुर्वेदक ज्ञान अश्वनी कुमारसभके प्रदान केलक आ अश्वनी कुमारसभ भगवान इन्द्रके । भगवान इन्द्र ई ज्ञान के -केकरा प्रदान केलक बारे विभिन्न मतसभ रहल अछि । चरक सन्हिता अनुसार अश्वनी कुमारसभ आयुर्वेदको ज्ञान भगवान इन्द्र, भारद्वाज आ आत्रेयके प्रदान केलक। [६][७][८] अत्रेय आयुर्वेदक विधा अपन ६ शिष्यसभके देलक। ओसभ छल – अग्निभेष, भेल, अतुकर्ण, परासर, हारित आ क्षारपाणी। सुश्रुत संहिता अनुसार कहलक भगवान इन्द्र अपन प्राप्त कएल आयुर्वेदक ज्ञान धनवन्तरीके प्रदान केलक। धनवन्तरी ई ज्ञान अपन ७ जना शिष्य – औषधेनव, वैतरण, उरभ, गोपूररक्षित्, पौषकलावत, करविर्य आ सुश्रुतके प्रदान केलक। कश्यप संहिता अनुसार इन्द्रमार्फत ई ज्ञान कश्यप, वशिष्ठ, भृगु, अत्रिके प्राप्त भेल । [९] चरक, सुश्रुत, वागभट आयुर्वेदके अथर्ववेदक उपवेद रुपमे मान्ने अछि कश्यप एकरा छुटै वेदक रुपमे परिभाषित केने अछि।
आयुर्वेदक सिद्धान्त[सम्पादन करी]
आयुर्वेदक अनुसार मानव शरीर त्रि-दोष, सप्त धातु आ मलसँ निर्मित अछि। त्रि-दोषक सिधान्त ही आयुर्वेदक मुख्य आधार छी। बात, पित्त आ कफ त्रि-दोषसभ छी। प्रत्येक लोगमे कुनै एक या दुइ दोषसभ प्रभावशालि होएत अछि। चिकित्सकसभ विरामीक दोष अनुसारहि रोग निदान करैत अछि। [१०] सप्त धातुसभ रक्त, रस, मंस, मेद, अस्थी, मज्जा आ शुक्र छी । तहिना , मानव शरीर पञ्चमहाभूतसभ सँ बनैत अछि ।
आयुर्वेदक उद्देश्य[सम्पादन करी]
सिद्धान्तिक हिसाबसँ आयुर्वेदक प्रमुख दुइ उद्देश्यसभ अछि – १. स्वस्थ्य व्यक्तिक स्वस्थ्य रक्षा आ, २. रोगी व्यक्तिक रोग निर्मूल करै अथवा प्रशमंन करै
प्रयोजन चास्य स्वस्थस्य स्वास्थ्यरक्षणम् । अतुरस्य विकार प्रशमन च ।। पहिल उद्देश्य प्राप्तिक लेल दिनचर्या, रात्रिचर्या, ऋतुचर्या, सद्वृत्त आदिक पालन करै सकै छी। दोसर उद्देश्य प्राप्तिक लेल रोग व्याधिअनुसार विभिन्न चिकित्साका उपायसभ एव विभिन्न द्रव्यसभक प्रयोगद्वारा करै सकैत अछि।
आयुर्वेदका अंगसभ[सम्पादन करी]
आयुर्वेदक ८ टा अंगसभ अछि। प्रत्येक अङ्गसभक सङ्क्षिप्त परिचय निम्नानुसार अछि-
१. शल्य तन्त्र- शारीरिक आ मानसिक कष्टक कारणके शल्य कहैत अछि। अर्थात् प्राणी मात्रक शरीरमे काठ, ढुङ्गा, फलाम आदिसँ भेल व्रण, दृष्ट व्रण आ गर्भरूप शल्यक निवारणक लेल यन्त्र, क्षार आ अग्निक उपयोगद्वारा उपचार करै उपायसभक उपदेश शल्यतन्त्रमे केने अछि ।
२. शालाक्यतन्त्र- गर्दनसँ उपरक अङ्ग जना:- नाक, कान, आँख, मुख, गर्दन आ शर आदिमे भेल रोगसभके निक करैके तन्त्रके शालाक्य तन्त्र कहैत अछि।
३. कायचिकित्सा- कायक अर्थ जठराग्नि छी। ओकर दोष मन्दाग्नि आदिक कारण उत्पन्न भेल सर्वाङ्गत ज्वर, रक्तपित्त, शोष, उन्माद, अपस्मार, कृष्ठ, प्रमेह, अतिसार आदि शारीरिक मानसिक रोगसभक निदान आ चिकित्साक वर्णन जे अङ्गमे भेल अछि तेकरा कायचिकित्सा कहैत अछि।
४. भूतविद्या- देव, असुर, गन्धर्व, यक्ष, पितृ, मृतात्मा, पिशाच, नाग आदि अदृश्य शक्तिसभके अनेक रोग उत्पन्न करै प्राणीसभके शारीरिक आ मानसिक कष्ट दऽ अछि। ओसँ छुटकारा पाउन शान्तिकर्म, बलि, उपवास, होम आदि उपायसभक उपदेश दऽ तन्त्रके भूतविद्या कहैत अछि।
५. कौमारभृत्य- शुक्र आ शोणितक शुद्धता, तिनकर दोष एवं निवारणक उपाय, गर्भाधान, गर्भरक्षा, गर्भिणी, सूतिका एवं शिशुक परिचर्या, प्रसवपछा सूतिकक आरोग्यको रक्षण, बालकक पोषण, स्तन्यपान आदि बालकक स्वास्थ्यरक्षामे सहायक उपायसभक वर्णन तथा बालग्रहादिक कारण बालकसभके भेल रोगसभक शानितो उपायबारे उपदेश दऽ तन्त्रके कौमारभृत्यतन्त्र कहैत अछि।
६. अगदतन्त्र- सर्प, कीट, लूता, माकुरा, विच्छी, मुसा आदि जीवसभक दंशसँ उत्पन्न विष, स्वाभाविक, संयोगज आ गर विषक लक्षण, तेकर निवारण करै विधिक उपदेश दऽ तन्त्रके अगदतन्त्र कहैत अछि।
७. रसायनतन्त्र- जे आहार-विहार एवं औषधिक सेवनसँ प्रशस्त मात्रामे रस-रक्तादि धातुसभक वृद्धि होएत अछि। दीर्घ जीवन, स्मरणशक्ति, धारणाशक्ति, सुस्वास्थ्य, शारीरिक पुष्टि, इन्दि्रय शक्ति, बलवृद्धि आ वाक्शक्ति आदिक प्राप्ति होएत अछि। रसायनसभक उपदेश दऽ तन्त्रके रसायनतन्त्र कहैत अछि।
८. वाजीकरण- रज, शुक्र एवं मैथुनसम्बन्धी विकारसभक लक्षण आ तेकर उपचारबारे जे तन्त्रमे वर्णन करैत अछि वाजीकरण तन्त्र कहैत अछि।
मुख्य ग्रन्थसभ[सम्पादन करी]
आयुर्वेदक विषयमे लिखल सबसँ प्राचिन ग्रन्थ अथर्ववेद आ ऋग्वेद अछि। विभिन्न वेदसभसँ साभार कएल आयुर्वेदक सिद्धान्तसभ एंव ऋषि-आचार्यसभक अनुभवके मुख्यत: वृहत त्रयी आ लघु त्रयीमे संकलन केने अछि। वृहत त्रयीमे चरक संहिता, सुश्रुत संहिता आ अष्टाङ्ग हृदय परैत अछि माने लघु त्रयीमे माधव निदान, शाङधर संहिता आ भावप्रकाश परैत अछि।
वृहत त्रयी[सम्पादन करी]
सन्दर्भ सामग्रीसभ[सम्पादन करी]
- ↑ Wells, John C. (2009). Longman Pronunciation Dictionary. London: Pearson Longman.
- ↑ "देवताका डाक्टर धन्वन्तरी", स्वास्थ्य खबर, Swasthyakhabar, अन्तिम पहुँच १४ जनवरी २०१५, "पुरातत्वविद्क अनुसार आयुर्वेदक रचना इशापूर्व ३ हजारसँ ५० हजार वर्षमे भेल अछि ।"
- ↑ पण्डित कृष्ण प्रसाद कोइराला. हिन्दु चिन्तन (शास्त्रीय सामान्य ज्ञान).
- ↑ आचार्य विश्वनाथ दिवेषी. औषधि विज्ञान शास्त्र.
- ↑ डा. रविदत्त त्रिपाठी. आयुर्वेद इतिहास एंव परिचय.
- ↑ आचार्य प्रियव्रत शर्मा. आयुर्वेदको वैज्ञानिक इतिहास.
- ↑ गिरिन्द्रनाथ मुखोपाध्यय. हिस्ट्री अफ इन्डियन मेडिसिन.
- ↑ पण्डित शिव शर्मा. आयुर्वेदिक मेडिसिन-पास्ट एण्ड प्रिजेन्ट.
- ↑ पण्डित हेमराज शर्मा. काश्यप संहिताक उपोद्घात. प॰ ३३५.
- ↑ शर्मा, डा. विनोद (2007). कार्य क्षेमता के लिए आयुर्वेद और योग. भारत: राजकमल प्रकाशन. प॰ १८६. आइएसबिएन 978-81-8361-143-5. http://books.google.co.in/books?id=fvH0B25xtaMC&source=gbs_navlinks_s. अन्तिम पहुँच तिथि: 8 January 2015.


c: text/html

text:
दिल्ली, मिथिला मिरर : प्रखर समाजवादी नेता आ लोक जनशक्ति पार्टिक संस्थापक रामविलास पासवान वृहस्पतिदिन दिल्लीक एकटा निजी अस्पताल मे अंतिम सांस लेलनि। रामविलास पासवानक पुत्र आ लोजपा अध्यक्ष चिराग पासवान सोशल मीडिया केँ माध्यम सँ एकर पुष्टि कएलनि अछि।लोजपा संरक्षक रामविलास पासवान 74 केँ उम्र मे एहि दुनियाँ केँ अलविदा कहि देलनि। बिहार समेत केंद्रीय राजनीति केँ लेल एकटा पैघ क्षति मानल जा रहल अछि। वर्तमान मे ओ मोदी सरकार मे केंद्रीय मंत्री छलाह। पैछला एक मास सँ ह्रदय संबंधी रोग केँ इलाजक वास्ते अस्पताल मे भर्ती छलाह। बितल सप्ताह हुनक ऑपरेशन सेहो भेल छलनि।
Home मिथिला समाचार नहि रहलाह केंद्रीय मंत्री रामविलास पासवान, 74 सालक उम्र मे दिल्ली मे...

robotstxt: allowed

filter: keep


text:
श्रीनगर(महोत्तरी), अखार २१ ।
महोत्तरी जिल्लाक हतिसर्वा गाविसक श्रीनगरमे संचालित मैथिली विद्यालय ओहि क्ष्ोत्रक आकर्ष्ाण्ाकेँ केन्द्र बनि रहल अछि ।मैथिली भाष्ाामे पढार्इ होइत अछि र्इ खबर पविते विभिन्न क्ष्ोत्रक लोकसभ ओतए पहुँचैत अछि । श्री मैथिली सामुदायिक प्राथमिक विद्यालय श्रीनगरकेँ आफन्त नेपाल नामक गैर सरकारी संस्था संचालन करैत अछि । ओ विद्यालयमे अध्ययन करयबलामे मुसहर जातिक अधिकांश धियापुता अछि । आफन्त नेपालक उपाध्यक्ष्ा प्रदिप यादव कहैत छथि ४ कक्ष्ाा धरि संचालित ओ विद्यालयमे ९० छात्र छात्रा पढि रहल अछि ।मैथिली भेलाक कारण्ा बुभmएमे आसान भ˜ रहल विद्यार्थीसभ कहैत अछि । व्यवस्थापन समितिक अध्यक्ष्ा पलट सदा मैथिली विद्यालयकेँ नमूना विद्यालय बनाबएकेँ सोच हिसाव सँ आगा बढाएब जानकारी देलन्हि । ओ विद्यालयमे ३ टा शिक्ष्ाक आ १ टा शिक्ष्ािका कार्यरत अछि । पुmसकेँ घरमे संचालित ओ विद्यालयकेँ जल्दीए पक्की घर बनाएब सदा कहैत छथि । जिल्ला शिक्ष्ाा कार्यालय महोत्तरीक अधिक ृत अजय बोहरा ओ विद्यालयकेँ नीक बनाबए लेल शिक्ष्ाा कार्यालय सेहो प्रयत्न करत आश्वासन देलन्हि । एहिविच विभिन्न क्ष्ोत्रक व्यत्तmि सम्मिलित एक टोली मैथिली विद्यालयकेँ निरिक्ष्ाण्ा कएलक अछि ।ओ टोलीमे फिडा नेपालक रविन्द्र दास, जिल्ला शिक्ष्ाा कार्यालय महोत्तरीक शाखा अधिक ृत अजय बोहरा, महिला विकास कार्यालय जलेश्वरक उर्मिला पाण्डे , महिला विकास कार्यालय बोर्डक पूजा ठाकुर , जिल्ला प्रहरी कार्यालयक रामा थापा आफन्त नेपालक उपाध्यक्ष्ा प्रदिप यादव, कार्यत्रmम संयोजक जय प्रकाश मण्डल, दिपा रार्इ सहितक सहभागिता रहल छल ।


text:
ऑल इंडिया मुस्लिम पर्सनल लॉ बोर्ड केर प्रवक्ता मौलाना खलील-उर-रहमान सज्जाद नोमानी कहलनि कि एहि विधेयक मे सुधार, संशोधन आओर हटेबाक लेल लोकतांत्रिक तरिका सँ जे भी डेग उठबे परत, हम सभ उठायब। फिलहाल हम सभ कोर्टक जेबा पर कोनो विचार नहि क' रहल छी। ई विधेयक जल्दबाजी मे आनल गेल अछि। सरकार क' एहि मामला पर बोर्ड क' अप्पन विश्वास मे लेबाक चाही।
सुप्रीम कोर्टक फैसला आओर संविधान केर विपरीत कुनु भी विधेयक यदि संसद से पारित होयत अछि तेँ ओहिकें शीर्ष अदालत मे चुनौती देबाक विकल्प सदिखन खुजल रहैत अछि। हमरा सभक लीगल कमिटी सेहो सुझाव देना अछि कि ऐहिकेँ अदालत मे चुनौती देल जे सकैत अछि। ओनाकि हम सभ एहि विधेयक के पारित भेलाक बाद कानून लागू भेला पर अदालत जेबाक फैसला करब।


text:
पुणे
निर्देशाङ्क: १८°३२′N ७३°५१′E / १८.५३°N ७३.८५°E
पुणे भारतके महाराष्ट्र राज्यकs एक महत्त्वपूर्ण शहर छी। यी शहर महाराष्ट्रके पश्चिम भाग, मुला आ मूठा इ दुनु नदिसभके किनार बसल अछि आर पुणे जिलाक प्रशासकीय मुख्यालय छी। पुणे भारतक छठम सबसं बड़का शहर आ महाराष्ट्र कs दोसर सबसं बड़का शहर छी। सार्वजनिक सुखसुविधा आ विकासके हिसाबसं पुणे महाराष्ट्रमे मुम्बईके बाद अग्रसर छै। अनेक नामांकित शिक्षणसंस्थासभ होइके कारण इ शहरक 'पूरब कs ऑक्सफोर्ड' सहो कहल जाइत अछि। पुणेमें अनेक प्रौद्योगिकी आर ऑटोमोबाईल उपक्रम अछि, अही कारन पुणे भारतक ”डेट्राइट” जकाँ लागैत अछि। काफी प्राचीन ज्ञात इतिहाससं पुणे शहर महाराष्ट्र कs 'सांस्कृतिक राजधानी' मानल जाइत छै। मराठी भाषा इ शहरक मुख्य भाषा छी।
नाम[सम्पादन करी]
पुणे यह नाम 'पुण्यनगरी' नामसं आएल समझल जाइत छै । इ शहर ई.स. ८ के शतकमे 'पुन्नक' (या 'पुण्यक') नामसं जानल जाइत छल, एहन सन्दर्भ मिलैत अछि। ई.स. ११के शतकमे 'कसबे पुणे' आ 'पुनवडी' नामसं जानल जाई लागल। मराठा साम्राज्यके काल खण्डमे शहरकs नाम 'पुणे'के रूपमे उपयोगमे लाबलक । ब्रिटिशसभ एकरा 'पूना' कहि कs संबोधित करsक सुरुआत केलक। आब इ पुणे, अही आधिकारिक नामसं जानल जाइत अछि।
इतिहास[सम्पादन करी]
आठहम शताब्दीमे पुणे कs पुन्नक नामसं जानल जाइत छल। शहरक सबसं पुरना वर्णनइ.स. ७५८क छै, जब उ कालके राष्ट्रकूट राजमे एकर उल्लेख मिलैत अछि । मध्ययुग कालक एक प्रमाण जंगली महाराज मार्ग पर पाओल जाइ वला पातालेश्वर गुफा अछि, जे आठ्हम सदी कs मानल जाइत अछि।
मराठा साम्राज्य[सम्पादन करी]
स्वातंत्रा संग्राम[सम्पादन करी]
भूगोल[सम्पादन करी]
पुणे कs स्थान 18°31'22.45" उत्तर अक्षांश, 73° 52' 32.69 पूर्व रेखांश अछि।
पेठ[सम्पादन करी]
वातावरण[सम्पादन करी]
जैवविविधता[सम्पादन करी]
अर्थव्यवस्था[सम्पादन करी]
पुणेमे महत्वपूर्ण कम्पनीसभके मुख्यालय -
- बजाज अटो
- बैंक ऑफ महाराष्ट्र
- पर्सिस्टंट सिस्टम्स
- नीलसॉफ्ट
- ईनफाईनाईट एक्सटैन्सन
प्रशासन[सम्पादन करी]
नागरिक प्रशासन[सम्पादन करी]
जिला प्रशासन[सम्पादन करी]
महानगर पुलिस तंत्र[सम्पादन करी]
यातायात व्यवस्था[सम्पादन करी]
जनजीवन[सम्पादन करी]
पुणे के भगिनी शहर[सम्पादन करी]
इ शहर पुणेके भगिनी शहर छी -
- त्रोम्सो, नॉर्वे
- ब्रेमेन, जर्मनी
- सान होज़े, संयुक्त राज्य अमेरिका
- फेरबँक्स, अलास्का, संयुक्त राज्य अमेरिका
पर्यटन[सम्पादन करी]
अही ठाम बहुतो पर्यटक आकर्षण अछि। जहीमेसं किछ अछि:-
- शनिवार वाड़ा
- आगाखान महल
- पार्वती हिल मंदिर
- कटराज सर्प उद्यान
- कोणार्क
- osho ashram
संस्कृति[सम्पादन करी]
गणेशोत्सव[सम्पादन करी]
- कसबा गणपती (इ पुणेके ग्राम देबता छी)
- तांबडी जोगेश्वरी
- गुरूजी तालीम
- तुलशीबाग
- केसरी वाडा (इ मंडल तिलक पंचांगके अनुसार गणेशोत्सव कs सजाबित अछि)


text:
एक नजैर अनन्त चतुर्दशी : हिंदू धर्म म' एहेन मान्यता अछि कि संसार क' चलबै बला प्रभु कण-कण म' व्याप्त छथि। ईश्वर जगत म' अनंत रूप म' विद्यमान छथि। दुनिया केर पालनहार प्रभु केँ अनंतताक बोध करबै बला एक कल्याणकारी व्रत अछि, जाहिके 'अनन्त चतुदर्शी' केर रूप म' मनाओल जाएत अछि।
भाद्रपद मासक शुक्लपक्ष केर चतुर्दशी क' 'अनन्त चतुर्दशी' पाबनि मनाओल जायत अछि। एहि दिन अनन्त भगवान (श्रीहरि) केर पूजा करि बैह पर अनन्त सूत्र बान्हल जायत अछि। भक्त सभक एहेन विश्वास अछि कि अनन्त सूत्र धारण करबा सँ हर तरहक मुसीबत सँ रक्षा होएत अछि।
अनंत चतुर्दशी केर महात्म्य : एहेन मान्यता अछि कि महाभारत काल सँ एहि व्रतक शुरुआत भेल अछि। ओहि समय जखन पांडव जुआ म' अप्पन राज्य गवां वन-वन भटकैत छलथि, त' भगवान श्रीकृष्ण हुनका सभके अनन्त चतुर्दशी व्रत करबाक लेल कहलनि। कष्ट सभसँ मुक्ति प्राप्त करबाक लेल धर्मराज युधिष्ठिर अप्पन सभ भाई आओर द्रौपदी संग ई व्रत केलनि। ओहिये स' एहि व्रतक चलन शुरू भेल।
अनन्त चतुर्दशी व्रत करै बला श्रद्धालु भगवान विष्णु वा श्रीकृष्ण रूपक पूजा करैत छथि। अनन्त स्वरूप चौदह गांठ बला अनन्त सूत्र केर विधिपूर्वक पूजा करि व्रतक कथा सुनबाक बाद ऐहिके बैह पर बान्हल जायत अछि। पूजा के बाद पुरुष सूत्र क' अप्पन दहिना हाथ पर, जखनकि स्त्रि सभ अप्पन बाया हाथ पर बन्हैत छथि।
अनंत सूत्र बान्हबाक मंत्र एहि प्रकारे अछि;
अनंत संसार महासमुद्रे
मग्नं समभ्युद्धर वासुदेव।
अनंतरूपे विनियोजयस्व
ह्यनंतसूत्राय नमो नमस्ते।।


text:
जितेन्द्र ठाकुर, विराटनगर । १२ जुलाई २०१९. मैथिली जिन्दाबाद!!
काफी समय सँ विराटनगर महानगरपालिका १ स्थित परोकार घाट जायवला रस्ता मे बसोवास करैत आबि रहल सुकुम्बासी (भूमिहीन) लोक द्वारा स्वयं केँ बसोवास करबाक वैकल्पिक व्यवस्थापन कएने बिना घर खाली करेबाक काज कयल जाय त आन्दोलन करब से चेतावनी देल गेल अछि।
विगत ४० वर्ष सँ विराटनगर महानगरपालिका १ भट्टाचोक सँ पूब परोपकार घाट जायवला रस्ता मे रहैत आबि रहल कुल ७ परिवारक ६० सुकुम्बासी जनताक घर केँ व्यवस्थित करबाक माँग कयल गेल अछि।
विराटनगरमे पत्रकार सम्मेलन करैत ओ सब सुकुम्बासी लोकक समस्या समाधान आयोग सँ सुकुम्बासी परिचय पत्र समेत प्राप्त कएने रहबाक आ तदनुसार घर बनाकय रहि रहल बात कहैत एहि घर केँ खाली करय लेल देल गेल महानगरक निर्णय नहि मानबाक बात बतेलक। महानगरपालिका १ भट्टाचोक सँ पूब परोपकार घाट जायवला रस्ताक जमीन अतिक्रमण कय केँ बसैत आबि रहल लोक केर अनधिकृत घर (झोपड़ी) ७ दिन भीतर नहि हँटेलापर कानून मुताबिक कार्रबाई करबाक सूचना महानगरपालिकाक तरफ सँ जारी कयल जेबाक बातपर ई सुकुम्बासी सब अपना लेल वैकल्पिक वासक इन्तजामक मांग रखैत उपरोक्त बात बतेलक। पत्रकार सम्मेलनमे फारुक सेख २०६३ माघ १२ गते सुकुम्बासी परिचय पत्र देलक लेकिन एखन धरि कोनो समस्या समाधान कएने बिना एकबेगे घर हँटेबाक निर्णय हमरा सब केँ स्वीकार्य नहि होयबाक बात कहला। ओ आयोगक मर्म आ भावना अनुसार सुकुम्बासीक घर केँ व्यवस्थित कय देलापर स्वतः खाली कय देबाक बात सेहो कहला।
बिना समस्या समाधान जबरदस्ती खाली करय एलापर केहनो रूपमे प्रतिकार करबाक चेतावनी सेहो ओ लोकनि देलक। दोसर सुकुम्बासी हसीना खातुन कहली जे रस्ता २२ फीट केर छैक, लेकिन हम सब मुस्लिम सुकुम्बासी पर महानगरपालिका द्वारा जोर-जबरदस्ती करैत अवहेलनात्मक कार्रबाई करैत एतय सँ घर खाली करबाक आदेश देलक बतेली। ओ बेर-बेर मेयर आर वडा अध्यक्षकेँ आयोगसँ भेटल परिचय पत्र केर चर्चा करैत एखन धरि रहबाक वास्ते कोनो स्थायी समाधान नहि भेटल समय मे घर हँटेनाय विभेदकारी निर्णय होयत कहितो ओ सब ऊपरे सँ ई आदेश एबाक बात कहैत हमरा सब पर अन्याय कय रहबाक बात कहलनि। हमरा सभक घर सँ दक्षिण सात फीटक रस्ता मात्र रहल लेकिन महानगर ओतय बाट चौड़ीकरण नहि करितो केवल हमरा सब केँ दुःख देबय चाहैत अछि, हसीना खातुन कहली। ‘दक्षिण दिश सरकारी एलानी जग्गा छैक तैयो हँटेबाक दबाव दैत आबि रहल य, त आब कि हम सब सींघिया नदीक बाढि मे जाकय रहू?’ खातुन प्रश्न केली।
महानगरपालिका घर नक्सा शाखा प्रमुख ई. अर्जुन थापा द्वारा वार्ड कार्यालय सँ भेटल सिफारिसक आधार मे अमीन द्वारा नापी कराकय सड़कपर बनल घर भेटबाक कारण ओकरा सब केँ सात दिन भीतर हँटेबाक सूचना निकालबाक बात बतायल गेल। अमीन द्वारा देल गेल रिपोर्टक आधार पर मेयर साहेब द्वारा कयल गेल निर्णय अनुसार सूचना जारी कयल जेबाक जानकारी देल गेल अछि। सार्बजनिक बाटमे सात टा घर बनबाक महानगरद्वारा खटायल अमीनक प्रतिवेदनमे उल्लेख रहबाक बात ओ कहलनि।
एहि सँ पहिने सेहो विराटनगर ६ स्थित दुधुवा खोला (नदी)क किनारक ऐलानी जग्गामे घर बनाकय बसैत आबि रहल सुकुम्बासी बस्तीमे डोजर लगाकय महानगरपालिका द्वारा घर तोड़ि देल गेल छल। विराटनगर ६ स्थित दुधुवा खोला किनार मे रहल ऐलानी जग्गामे घर बनाकय बसल ८ गोट सुकुम्बासीक घरमे डोजर लगाकय तोड़ल गेल छल। घरमे कियो नहि रहल समय महानगरपालिका द्वारा डोजर लगाकय घर तोड़ल जेबाक बात कहैत स्थानीय लोक द्वारा महानगरक वार्ड कार्यालयमे तालाबन्दी सेहो कयल गेल छलैक।
फोटो क्याप्सन : पत्रकार सम्मेलनमे सुकुम्बासी परिचय पत्र देखाउदै सुकुम्बासी लोकनि : तस्वीर : जितेन्द्रनारायण ठाकुर /विराटनगर ।


text:
२१ सितम्बर २०१९. मैथिली जिन्दाबाद!!
मिथिला जनसमुदाय द्वारा घरे-घर केर सीमा मे बान्हल जीतिया पाबनि मनेबाक परम्परा केँ सार्वजनिक उत्सवक रूप मे मनेबाक नव परम्परा केँ पहिल-पहिल शुरू करनिहाइर मिथिलानी वसुन्धरा झा द्वारा ८म बेरुक जीतिया पर्व समारोह भव्यताक संग मनायल गेल। आम जनसमुदाय – आम समाज संग सामूहिकताक प्रदर्शन करैत जीतिया पाबनि मनेबाक प्रथा आरम्भ करनिहाइर व्यक्तित्व वसुन्धरा झा केर अगुवाई मे काल्हि २० सितम्बर २०१९ शुक्र दिन विराटनगरक महेन्द्र मोरंग कैम्पसक परिसर मे अत्यन्त भव्य समारोहक आयोजन सम्पन्न भेल। एहि आयोजनक अध्यक्षता दहेज मुक्त मिथिला सहित विभिन्न महिला केन्द्रित भाषा-संस्कृति अभियानक स्थानीय नेतृ वंदना चौधरी कयलनि। संयोजिका आ समस्त आयोजनक सम्पूर्ण जिम्मेवारीक निर्वहन करनिहाइर वसुन्धरा झा जे आयोजक संस्था अपन विराटगढ परोपकार समाजक अध्यक्षा सेहो थिकीह, संगहि एहि संस्थाक सलाहकार एवं कार्यकारी प्रमुख राजेश झा केर अगुवाई मे ई आयोजन पूर्ववत् भव्य आ सफल रहल। एहि वर्षक आयोजनक सफलताक स्वरूप किछु एहेन छल जाहि सँ कहि सकैत छी जे ई मात्र समारोह नहि बल्कि एकटा ‘लोक उत्सव’ जेकाँ सिद्ध आ प्रसिद्ध भेल।
जीतिया पर्व समारोह २०७६ – संस्थापक वसुन्धरा झा केर अगुवाई मे ८म समारोह सफलताक नव-नव इतिहास रचि रहल अछि, भव्यताक नव-नव अध्याय आरम्भ कय रहल अछि। एहि वर्ष कम सँ कम आधा दर्जन महिला टोली द्वारा विराटनगर केर नगर-परिक्रमा करैत अपन मिथिलाक विशेष परिधान मे कलश सहितक यात्रा करैत एहि लोकोत्सव मे सहभागिता जनायल गेल। मैथिली गीत-संगीत गबैत सामूहिक जुलूस आ झाँकी संग नगर परिक्रमा करैत महिला लोकनिक टोली कार्यक्रम स्थल पर आबि अपन-अपन कलश केँ जीतिया पर्व समारोहक विशाल मंच केर अग्रभाग मे स्थापित कयलीह। तहिना जीतिया पाबनिक विशेष चढावाक संग सजायल गेल चंगेरा सहितक झाँकी सेहो नगर परिक्रम करैत सभास्थल पर आबि मंच पर अपन-अपन डाली सजौलनि। कलश यात्राक अगुवाई करनिहाइर विराटनगर केर वडा नंबर ८ सँ महेश्वरी साह आ फूलो दास, वडा नंबर ८ केर दोसर टोली विश्वकर्मा चौक सँ श्यामकला ठाकुर एवं सेवकीदेवी पासमान, वडा नंबर ७ सँ रीता देवी साह तथा अनिता मंडल, वडा नंबर ६ सँ रीतू कामत, सुशीला पासमान आ अनिता राय, तहिना वडा नंबर २ सँ सुशीला कामत आर शिवादेवी कामत, वडा नंबर १३ सँ विमला पोद्दार, प्रभा देव तथा कोशल्या यादव व वडा नंबर १२ सँ अमला पंडितक अगुवाई मे सैकड़ों आम महिला लोकनि कलश लय केँ उपरोक्त लोकोत्सव मे सहभागिता देलनि। एहि दृश्यक सुन्दरता केँ शब्द मे वर्णन करब असंभव अछि, मानू एना लागि रहल छल जेना साक्षात् देवलोक अपन दल-बलक संग धरती पर उतरि एलाह अछि।
कार्यक्रमक प्रमुख अतिथि विराटनगर महानगरपालिकाक प्रमुख (मेयर) भीम पराजुली छलाह। मैथिली भाषा मे अपन संबोधन करैत नगरवासी मे अपन भाषा, संस्कृति आ समाज केँ एकजूट बनेबाक लेल जीतिया पाबनि पर राखल जा रहल समारोह लेल हृदय सँ गदगद वाणी मे आभार जतबैत ओ कहलखिन जे आइ १० वर्ष सँ निरन्तर ई आयोजन जन-जन केर मन मे नव विश्वास आ जागरुकता प्रसार कय रहल अछि। अपन भाषा आ संस्कृति प्रति एहि तरहक जनजागरण मे लागल प्रत्येक अभियानी आ समाजसेवी केँ जतेक धन्यवाद कयल जाय ओ कम होयत। विराटनगर महानगरपालिक एहि तरहक अभियान मे तन, मन आ धन सँ संग रहबाक वचनबद्धता सेहो ओ प्रकट कयलनि। प्राथमिक शिक्षाक सिलेबस मे नेपाली भाषाक अतिरिक्त संस्कृत आ मैथिली भाषा मे सेहो पाठ्य-सामग्री उपलब्ध करेबाक काज महानगरपालिका सँ प्रक्रिया मे रहबाक जनतब दैत ओ कहलनि जे आगामी समय मे एहि तरहक आयोजन केँ आरो जमीन पकड़ेबाक लेल विशेष बजट प्रावधान कयल जायत जाहि सँ अशिक्षा, गरीबी, बेरोजगारी आ दहेज प्रथा जेहेन आरो कतेको रास सामाजिक कूरीति सँ जन-जन केँ मुक्ति दियाओल जा सकत। आयोजक अपन विराटगढ परोपकार समाज द्वारा साल भरि अनेकों तरहक अभियान लेल सहयोग करैत एबाक सम्बन्ध मे तथा एहि तरहक आरो कतेको अभियानकर्ता लोकनि प्रति आभारक भाव मे ओ सभक नाम लैत धन्यवाद ज्ञापन कयलनि।
नेपालक सब सँ प्राचीन उद्योग-वाणिज्य संघ “मोरंग व्यापार संघ” केर अध्यक्ष एवं उद्योगपति प्रकाश मुन्धड़ा जिनका एहि वर्षक समारोह द्वारा विशिष्ट सहयोगीक रूप मे सम्मान सेहो प्रदान कयल गेलनि, ओ अपन ओजपूर्ण संबोधन मे कहलखिन जे धर्म-कर्म मे आगू रहल मैथिली समुदाय आर ताहू मे महिला समुदाय द्वारा कयल जा रहल एहि तरहक अनुपम आयोजन केर सहयोगी बनबाक अवसर भेटला सँ ओ काफी प्रसन्न छथि, ओ आगुओ एहि तरहक अभियान मे हर तरहें मदति केर हाथ बढौने ठाढ रहबाक वचन देलनि।
वरिष्ठ समाजसेवी तथा एहि जीतिया पाबनिक महोत्सव मे हरेक वर्ष विशेष संग-सहयोग देनिहार व्यक्तित्व ताराचन्द खेतान केँ सेहो अति-विशिष्ट सहयोगीक रूप मे सम्मानित कयल गेलनि। ओ अपन ओजपूर्ण संबोधन मे वसुन्धरा झा केर नेतृत्व मे भऽ रहल एतेक पैघ सामान्य जन केर सहभागिता मे समारोह मार्फत अपन भाषा, संस्कृति आ समाज केँ जोड़बाक संग-संग आध्यात्मिकता प्रति सचेतनाक प्रसार लेल भऽ रहल कार्यक सराहना कयलनि। निरन्तर ८ वर्ष सँ अपन उपस्थिति एहि कार्यक्रम मे देबाक आध्यात्मिक लाभ केर प्रत्यक्ष अनुभव जनमानस सँ साझा करैत ओ कहलनि जे ई समारोह नहि केवल उत्सव आ नाच-गान लेल बल्कि अपन भाषा, लोक, मूल्य, मान्यता आ कूरीति सँ समाज केँ दूर करबाक दिशा मे सेहो एकटा मजबूत पहल केर रूप मे स्थापित अछि।
उद्घाटन सत्रक संचालन करैत दहेज मुक्त मिथिलाक अन्तर्राष्ट्रीय संयोजक एवं कार्यक्रमक विशिष्ट अतिथि प्रवीण नारायण चौधरी जीतिया महोत्सवक १० वर्षक यात्रा पर अपन विचार रखैत कहलनि जे ‘मातृभाषा प्रति झुकाव सभक जड़ि विन्दु थिक। एहि विराटनगर मे मातृभाषा सँ जोड़बाक जे पहल विद्यापति स्मृति पर्व समारोह सँ आरम्भ भेल आर ताहि मे महिला केन्द्रित, युवा केन्द्रित, सांस्कृतिक जनचेतना केन्द्रित आर अपन समाजक हर वर्ग ओ व्यक्ति केन्द्रित जाहि परिकल्पना पर जागरुकताक आरम्भ भेल तेकरा बखूबी सम्हारबाक कार्य मे वसुन्धरा झा सहित अनेकों महत्वपूर्ण व्यक्ति सकारात्मक भूमिका निभेलनि। २०६९ साल सँ आरम्भ २०७६ केर ८म आयोजन धरिक स्वरूप पर चर्चा करैत आइ जन-जन धरि ई समाद चलि गेला सँ ई मात्र समारोह नहि बल्कि लोक उत्सव केर रूप मे सिद्ध भऽ रहल अछि। टोल-टोल आ गाम-गाम सँ लैत भारतक राजधानी दिल्ली धरि जीतिया पर महोत्सव आ सामूहिकताक प्रदर्शनक जनचेतना एकटा क्रान्तिक प्रत्यक्ष दर्शन करबैत अछि।
विदित हो जे एहि विशाल आयोजन मे माला मिश्रा, प्रवीण नारायण चौधरी, स्वयं वसुन्धरा झा, राजेश झा एवं विशेषज्ञ उद्घोषक प्रकाश प्रेमी आ राधा मंडल द्वारा लगातार ७ घंटा धरि मंच संचालन कयल गेल छल। लेकिन विस्मित-चकित करयवला बात ई अछि जे एहि ७ घंटा मे सेहो सम्मान, सहभागिता, आसन ग्रहण आ अतिथिक नाम लैत कृतज्ञता प्रकट करबाक कार्य जारी रहल। ई संयोजिका वसुन्धरा झा केर विशाल हृदय आ समाजक निम्नवर्ग, पिछड़ा, दलित आ वंचित समुदाय केँ जोड़बाक खासियत कहल जा सकैत अछि। मंचक मर्यादा भले भंग होइत अछि मुदा यैह सब केँ समेटबाक अन्दाजक कारण ई एकटा बन्द सभागारक आयोजन सँ आब खुल्ला मैदान मे दसों हजार लोकक जनसहभागिता वला कार्यक्रम बनि सकल अछि।
उप-प्रमुख इन्दिरा कार्की द्वारा दीप प्रज्वलन सँ आरम्भ भेल एहि समारोह मे गायक वीरेन्द्र झा केर भैरवि वन्दना आ भगवान् झा केर भगवती गीत, प्रीति झा-माला मिश्रा आ संगी सभक सामूहिक गायन मे स्वागत गीत प्रस्तुत भेल। राजेश झा द्वारा स्वागत मन्तव्य राखल गेल। शुभकामना मन्तव्य मे राजनीतिक-सामाजिक अभियन्ता तेजलाल कर्ण, शुची चौधरी, सरिता साह, पूनम सिंह, डा. एस. एन. झा, रंजू झा, प्रीति झा, आदिक सहभागिता रहल। विशिष्ट अतिथिक तौर पर विराटनगर महानगरपालिकाक उप-मेयर इन्दिरा कार्की, दहेज मुक्त मिथिलाक अन्तर्राष्ट्रीय संयोजक प्रवीण नारायण चौधरी, मैथिली सेवा समितिक अध्यक्ष डा. एस. एन. झा, हिन्दुस्तान दैनिक पत्रिकाक जोगबनी संवाददाता वरुण मिश्र छलाह। तहिना अतिथिक तौर पर नेपाल कांग्रेसक नेतृ पूनम सिंह, धनपाल गाउंपालिकाक उपमेयर नसीमा बानो, नेपाली कांग्रेसक नेतृ विभा दास, प्रमीला थापा संग भाग्यश्री झा, प्रीति झा, मनोरमा देव, ममता कर्ण, मिन्टू झा मिश्रा, कमलेश कर्ण, जीतेन्द्र देव, आदिक उपस्थिति छल।
एहि आयोजन द्वारा विशेष सहयोग आ संग देबाक लेल सम्मानित कयल गेलाह – ताराचन्द खेतान, प्रकाश मुन्धड़ा, विराटनगर महानगरपालिका, दिव्यज्योति अस्पताल (कमलेश कर्ण), न्युरो अस्पताल (रेणुका राठी), ज्येष्ठ नागरिक सम्मान (महिला) सत्यालाल कर्ण, विराटनगर १२ केर वडा-अध्यक्ष हिरालाल कामत, विराटनगर ६ केर वडा अध्यक्ष एवं मैथिली सिने अभिनेता विजय कामत, गायक वीरेन्द्र झा, गायक भागवत मंडल। तहिना अन्य सैकड़ों सहयोगी लोकनि केँ प्रशंसा पत्र दय केँ सम्मानित कयल गेल छल।
कार्यक्रमक मुख्य आकर्षण रहल सांस्कृतिक प्रस्तुति, एहि लेल आयोजक अपन विराटगढ परोपकार समाज द्वारा संचालित अपन विराटगढ कला केन्द्र केर कलाकार लोकनि मे प्रतिभा झा, सोनी साह, वितिशा कर्ण, सोनी गुप्ता, आयुष्मा निरौला, संतोषी गुप्ता, मधु साह, कोमल झा, लक्ष्मी साह, गौरी राय, वर्षा साह, संध्या कर्ण, ललिता कापरि आदि द्वारा बहुत रास नृत्य केर प्रस्तुति दर्शक लोकनि केँ झुमय लेल बाध्य कय देलकनि। जय जय भैरवि, सामा चकेवा, जट-जटिन, झुम्मर, लोकगीत आदि पर हिनका सभक नृत्य कार्यक्रमक मुख्य आकर्षण सिद्ध भेल। हिमगिरी सोप केर तरफ सँ गिफ्ट हैम्पर तथा आयोजक केर तरफ सँ प्रशंसा पत्र दय सब कलाकार केँ सम्मानित कयल गेलनि। तहिना गौतम बुद्ध स्कूल केर छात्रा सब द्वारा झिझिया नाचक भव्य प्रस्तुति भेल, उप-मेयर इन्दिरा कार्की द्वारा हिनका सब केँ विशेष सम्मान दियाओल गेल छल। भानु कला केन्द्र केर कलाकार तथा नृत्य निर्देशक मनोज राजवंशी व समीक्षा कार्की द्वारा सेहो बहुत आकर्षक नृत्य प्रस्तुत कयल गेल छल। दर्शक केर ताली आ होहकारी केर अम्बार लागि गेल छल। माहौल मे पूरा आनन्दक बरसात भऽ रहल छल।
गायन मे वरिष्ठ गायक वीरेन्द्र झा द्वारा नव-नव स्वादक बहुत रास गीत सब प्रस्तुत कयल गेल छल। नाम हमर छी मैथिल भैया मिथिला हमर गाम यौ – ई गीत गाबि अपन मिथिलाक स्वरूप जे वर्तमान मे नजरि पड़ैत अछि तेकरा ओ प्रस्तुत कयलनि। तहिना मैथिलीक दोसर स्टार गायक एवं अभिनेता भागवत मंडल सेहो अपन विशेष अन्दाज मे दर्शक संग एकाकार भेलाह। ओ जीतियाक विशेष गानक संग अपन लिखल आ काफी हिट भेल कइएक गीत सब श्रोताक सोझाँ परसलनि, अपनहुँ नचलाह, अनीता बैजू व विजय कामत सेहो नचलखिन आर नाचल पूरा जनता-श्रोता-दर्शक। तहिना गायिका निशा पोद्दार, कैलाश झा, प्रकाश अनुराग, भगवान झा आ प्रवीण नारायण चौधरी सेहो अपन गायन प्रस्तुति सँ दर्शक-श्रोताक भरपूर मनोरंजन कएने रहथि। एहि तरहक समारोह केँ लोकोत्सव कहनाय कोनो अतिश्योक्ति नहि होयत। मैथिली जिन्दाबाद केर तरफ सँ आयोजक केँ भरपूर बधाई।


text:
अपन अपराधक सजाय
(बाल-अपराध बोधक एक प्रसंग… – प्रवीण नारायण चौधरी)
अपन बाल्यकाल केर कथा मोन पड़ैत अछि….. सच देखल जाय तऽ आजुक समय ओहि उम्र केँ बाल्यावस्था मे नहि मानल जाएछ। परञ्च हमरा खूब मोन पड़ैत अछि जे मैट्रीक पास केलाक बाद दरिभंगाक चन्द्रधारी मिथिला महाविद्यालय मे नामांकन उपरान्तो अपन मोन बच्चहि केर छल आ नामो गामक ‘किशोर’ हेबाक कारण किछु बेसिये दिन किशोरहि बनिकय रहबाक सदिच्छा सेहो। बच्चा मे जतेक स्नेह आ आशीष संग पिता व हुनक मित्रादि सँ मिठाई-मेवा सेहो खेबाक लेल आ खूब बढियाँ-बढियाँ दुलार भरल शब्द सब आत्मगौरव बढेबाक लेल भेटैत छल शायद वैह कारण रहैक जे उमेर सँ भले किशोर रही, मुदा हृदय मे बच्चहि टा बसैत छल। ताहि हेतु ई कथा जे हमर महाविद्यालय मे नामांकन केर उम्र १४म वर्ष मे रहितो बच्चा समान रही तहियाक एकटा अत्यन्त शिक्षाप्रद कथा मोन पारि रहल छी। एहि कथाक उपयोगिता हरेक बच्चा, किशोर व हर अभिभावक केँ अपन धिया-पुताक लेल खास रूप सँ होयत ताहि उम्मीद-अपेक्षाक संग ई कथा अपने लोकनिक बीच राखि रहल छी।
गामक संस्कार मे मेला देखबाक उत्साह बच्चा-बच्चा मे होएत छैक। मेला लगबाक सही अर्थ आब बुझलियैक, तहिया केवल मेला टा बुझियैक आर मेला मे भिन्न-भिन्न तरहक खेलौना भेटबाक संग खेबाक लेल मिठाई आ घर अनबाक लेल तरह-तरह केर फल आ अन्यान्य सनेशक संग देखबाक – मनोरंजन करबाक साधन सर्कस, जादू, थियेटर, नाच आदि रहबाक विशेषता मुख्य रूप सँ आकर्षित करैत छल। आइयो मेला मे ई सब भरमार भेटिते अछि, मुदा मेलाक जैड़ मे रहैत छैक मूल आयोजन, ओ चाहे कोनो पूजा-यज्ञ हो, कोनो अन्य धार्मिक अनुष्ठान हो या फेर सामाजिक-सांस्कृतिक-आर्थिक आयोजनादि कियैक नहि हो, मेला कोनो अवसरहि टा पर लगैत छैक से आब बुझलियैक।
१९८७-८८ मे घोघरडीहा मे बड़का यज्ञ केर आयोजन पर खूब पैघ मेला लागल छलैक। ई मेला देखबाक लेल हमरो गामक बहुते लोक भिन्न-भिन्न साधन सँ जाएत छल। मेला घूमबाक लेल मोन मे उत्सुकता सबकेँ अपना-अपना तरहें होएत छैक। धियापुता अपना अभिभावक संग गेल तऽ आर-आर लोक सब अपन संङोरिया सबहक समूह बनाकय मेला जाएत छल। ओहि घोघरडीहा केर यज्ञ देखबाक लेल हमहुँ किछु ‘किशोर’ सब योजना बनेलहुँ आर विचारलहुँ जे गाम सँ साइकिल लय झंझारपुर आ ओतय कतहु साइकिल केँ व्यवस्थित रूप सँ राखि देलाक बाद रेल सँ घोघरडीहा जाएब। कनेकाल मेला घूमब-फिरब आ फेर ट्रेनहि सँ आपस आबि साइकिल लैत गाम वापसी करब। तहिना भेल। ४-५ गोटे ३ टा साइकिल लय निकैल पड़लहुँ। झंझारपुर धरि संगे पहुँचलहुँ। साइकिल रखबाक लेल अपन-अपन परिचित केर ओतय जाय केँ अनुरोध करैत साइकिल राखि देलहुँ। फेर सब कियो वापस झंझारपुर आरएस (जंक्शन) पर आबि गेल रही। टिकट कटाउ आ कि नहि कटाउ…. दुविधा मे रही। कियो कहय जे कटा ले, कियो कहय जे एखन के चेक करतैक, से ओहिना चले। होएत-होएत बेटिकटे सब कियो ट्रेन मे चढबाक लेल नियारिकय अलग-अलग डिब्बाक गेट पर भितरे-भीतर डर मुदा ताहि डर केँ सामना करबाक हिम्मत संग चैढ गेलहुँ।
एखन ट्रेन खुजबा मे देरी छलैक, ताहि सँ हम अपन डिब्बा मे सँ उतैर सोचलहुँ जे एकटा ‘बर्फ’ (आइसक्रीम केँ ताहि समय हमरा लोकनि बर्फहि केर नाम दी) कीन ली। एकटा गुरकौआ डिब्बा मे बर्फ राखि बेचि रहल छल, ओकरा सँ बर्फ कीनलहुँ। ओकर दाम १ टाका छलैक, से पँच-टकही (५ रु) ओकरा देलियैक। मुदा ओ बर्फवला भीड़ मे कि बुझि हमरा ४९ टाका फिर्ता केलक। क्षण भरि लेल हम अकबका गेलहुँ, मुदा बाल मन बदमाशी सँ बेसी पाइ देखिते लोभा गेल आर बर्फक संग ओहि अतिरिक्त पाइ केँ हथियाबैत फूर्र सऽ भागि पुनः ट्रेन मे चढि गेलहुँ। आब बेटिकटी होयबाक पहिल दोषक संग हमरा मे दोसरो दोष प्रवेश पाबि चुकल छल। ओहि बर्फवलाक ४५ टाका फाजिल हमरा पास आबि गेल रहय। हमहुँ खूब चपचपायल रही जे चल आब तऽ मेला घूमय लेल खूब अहगर पाइ भेट गेल। लेकिन ‘दोष’ भाव मनुष्य केँ बहुत परेशान करैत छैक से हमरो ई दुनू दोष एक संग मोन केँ नंगचंग कय देने छल। तथापि ओहि दुनू दोष केँ पचेबाक हिम्मत सँ हम अपराध-पर-अपराध केने जा रहल छलहुँ।
अपराधक दुष्परिणाम लगले हाथ हमरा कि भेटल जे गामक मित्र (संङोरिया) सब सँ संग टूटि गेल। के कतय ट्रेन मे पैसल से हमरो नहि पता रहय। बस अपना केँ सुरक्षित करबा मे बुद्धि-पर-बुद्धि लगा रहल रही। कखनहु गेट पर आबी तऽ कखनहु ट्रेनक ट्वाइलेट मे पैसि जाय… पता नहि, कोन अन्जान भय हमरा एना नचा रहल छल। लेकिन आइ हम विश्वासक संग कहि सकैत छी जे ओ हमर अपनहि दोख छल जे एना पाप करबाक कारणे खराब फलक रूप मे हमरा भोगा रहल छल। कोहुना ट्रेन खुजि गेल आ झंझारपुर सँ करीब २-४ किलोमीटर बाहर निकैल गेल। ओ बर्फवला तऽ आब नहि पकड़त, मारि नहि खायब…. मुदा ट्रेन मे टिकट चेक करयवला कखनहु आबि सकैत छल ताहि डर सँ एखनहु बेहाल रही। मुदा ओ सब डर केँ तखन जीत गेलहुँ जखन जेना-तेना छटपट-छटपट करैत घोघरडीहा स्टेशन पर पहुँचि गेलहुँ। चकुवाइत चारूकात ओत्तहु बर्फवला आ टीटी सँ नजैर चोरबैत मानू कोहुना स्टेशन सँ भीड़क आर लैत निकैल गेलहुँ।
यज्ञ मे पहुँचलाक बाद मंडप केर त्रिपेक्षण करबाक जे बुद्धि छल ताहि दिन मे – ओहि कार्य केँ झटपट पूरा कएलाक बाद मेला मे घूमय लेल गेलहुँ। मुदा मनक भीतर ओ बर्फवला आ ओकर ४५ टाका फाजिल हड़ैप लेबाक दोषभाव हमरा एखनहुँ गला रहल छल। कि करू नहि करू…. भगवान् कि कहता… ई कतेक पैघ अधर्म भेल हमरा सऽ…. यज्ञ मे अयबाक सुकार्य एना कूकर्म मे परिणति तऽ नहि पाबि गेल…. आदि अनेक प्रश्न हमर बालमन केँ हिला रहल छल। किछु किनैत रही, फेर वापस कय दैत रही। मोन छटपटा रहल छल। कतहु मन स्थिर नहि भऽ सकल। केवल बर्फवला आ ओकर ४५ टाका फाजिल हमरा द्वारा जबरदस्ती पचेबाक अपराधबोध हमर मन केँ विचलित कय देने छल। मुदा ईहो निर्णय करबा सँ असमर्थ रही जे आखिर कोन तरहें ओहि फाजिल पाइ केँ ओहि बर्फवला केँ वापस कय दी… या फेर आन कोन बाट अपनायब जे ई दोषभाव दूर होयत। परेशान-परेशान – कहू जे पसीना सँ तर-बतर आ बेहाल रही। कतहु मोन नहि लागल… सीधे घूरि एलहुँ स्टेशन आ वापसी ट्रेनक इन्तजार करय लगलहुँ। कनिकबा काल मे निर्मली सँ ट्रेन चलि देबाक घोषणा भेल।
एहि बेर हम बिना टिकट यात्रा नहि करब… निर्णय लैते पहिले टिकट कीनल। कनेकाल मे ट्रेन सेहो आबि गेल। संयोगवश ट्रेन लेट सेहो भऽ गेल आ अन्हार सेहो भऽ गेल। आब जँ बर्फवला देखबो करत तऽ चिन्हत नहि…. ई भाव मोन मे आयल आर आस जागल जे आब फाजिल पाइ पचा लेबाक अपराध केर सजाय मे ‘मारि नहि खाएब’। कनेक हिम्मत बढल, तैयो छटपटी नहि गेल छल। टिकट छल ताहि सँ सीटे पर बैसिकय चलि रहल छलहुँ। झंझारपुर पहुँचैत ट्रेन ८ बजा देलक आर जतय साइकिल रखने रही ओतय गेलाक बाद ओ बन्द भेटल। लोक सब सँ पूछलियैक तऽ कहलक जे ओकर घर झंझारपुर सँ बाहर कोनो नजदीकक गाम मे छैक, ओ आब काल्हिये भेटत। फेर सँ आपसी स्टेशनहि पर कएलहुँ। मुदा राति बितेबाक छल। ताहि सँ स्थान ताकय लगलहुँ। एकटा डिब्बा कनी दूर एकदम किनार मे काटिकय राखल छल। कूली सब सँ पूछलियैक जे ओ डिब्बा ट्रेन मे जोडिकय जेतैक आ कि अहिना राखल रहतैक…. ओ कहलक जे राखल डिब्बा खराब छैक, ओ कतहु नहि जेतैक, ओहिना किनार मे राखल छैक।
हमरा सब सँ नीक वैह डिब्बा बुझायल रातिक विश्राम लेल। आब भूख सेहो लागि गेल छल। झंझारपुर स्टेशनक बगले मे मिथिला होटल मे ताहि समय ४ टाका मे माछ-भात खूब नीक जेकाँ खुअबैत छल। पहिने जा कय माछ-भात सेहो ग्रहण करैत छुधा केँ शान्त केलहुँ। बर्फवलाक डर आब मोन मे नहि छल। अपनहि भीतर खाली जे दोषभाव छल ओ कम नहि खा रहल छल भीतरे-भीतर मुदा। कोनाहू राति बिता लेब आ भोरे गाम जायब तऽ काका (पिता केँ काका कहि संबोधन करैत रही) केँ सब बात कहबैन, कारण निदान वैह टा ताकि सकैत छलाह। भोर-दुपहर-साँझ सदिखन माला जप करैत मात्र देवी-देवताक नाम सुमिरन करैथ आर जखन कोनो डर हुअय तऽ काका केँ कहियैन आर ओ माथा पर हाथ फेरि दैथ तऽ सब ठीक भऽ जाएत छल। से आब बालमन निर्णय कहि देने छल जे जल्दी सँ जल्दी पिताक सोझाँ जाय आर हुनका सँ माथा हाथ दियाबी। कल्याण तखनहि होयत। ओहि डिब्बा मे यैह सब सोचैत नितान्त असगर सुति रहलहुँ।
अचानक आधा राति मे सपना मे देखलहुँ जे बहुते रास उज्जर-उज्जर वस्त्र पहिरने बच्चा सब हमरा समीप आबिकय उठा रहल अछि, अपना संगे खेलाय वास्ते बजा रहल अछि। मुदा ओ बच्चा सब कोनो गाछी सँ बहरा रहल अछि, सारा तर सँ निकैल रहल अछि, बसबाइर सँ निकैल-निकैल लगातार आबि रहल अछि। ओ सबटा भूतहि-भूत छी। हमरा पर आक्रमण कय रहल अछि। ई सब अनुभूति सपना मे भऽ रहल छल आर हम डरे एकदम सिकुड़िकय आरो जोर सँ आँखि मुनिकय सुति रहल छी। नीन्द टूटल – बुझलियैक जे सपना रहल छलहुँ। मुदा यथार्थ सेहो भयावह छलैक। हम आखिर सूतल रही असगरे झंझारपुर जंक्शन केर कात-करोट ओहि काटल डिब्बा मे… कहीं सच्चे मे ओतय भूत-प्रेत आबियो तऽ नहि गेल अछि। आँखि मुननहिये पहिने हाथ सँ हल्का-हल्का हथोरिया मारि चेक कएलहुँ जे कियो अछि वा नहि। आँखि मुननहिये उठिकय बैसलहुँ आ अनठेकानिये ट्रेनक डिब्बा मे सँ बहरेबाक जुगत लगबैत सीधे गेट सँ बाहर आबि निछोहे भागय लगलहुँ। खसैत-पड़ैत भगैत-भगैत हम एक्के बेर जंक्शन पर आबिकय रुकलहुँ। ओतय बहुत लोक सब छल से कनेक डर भागल तैयो डरे ओहि डब्बा दिस नहि तकलहुँ। कारण कथा सब मे सुनने रही जे पाछू घूमिकय तकला सँ भूत-प्रेत जीह घीच लैत छैक।
आब कनीकाल प्लेटफार्म पर बैसलाक बाद जाड़ सेहो लागय लागल छल। बर्फवलाक डर तऽ आब एकदम्मे नहि बाँचल छल। आब जाड़ सँ कंपकंपी होमय लागल। कि करू, नहि करू…. सोचैत-सोचैत एक व्यक्ति खूब गतगर ओढना ओडिकय फोंफ काटि सुतल छल। पहिने ओकरे ओढना मे पैर घोसियेलहुँ… ओकर नींद नहि टूटलैक। सहटैत-सहटैत पूरे ओढना ओढिकय हमहुँ ओत्तहि सुति रहलहुँ। नींद बढियां भेल। भोरे ओ आदमी उठिकय हमरा ठेलैत कहि रहल छल जे देखू तऽ एहि छौंड़ाक सपरतीब… रे! के थिकेँ तूँ? सबटा ओढना हमर देह पर सँ खींचिकय सूति रहल ई दिदगर छौंड़ा!… हम ओकर बात सुनितो नीन टूटियो गेला पर बस ओंघराइत निनाले ओकर ओछाइन पर सँ साइड भऽ गेलहुँ। कनीकाल मे जखन ओ सब समेटिकय चलि गेल तखन हमहुँ उठलहुँ आर आब फरीच्छ से भऽ गेल रहैक तैँ ओतय सँ हमहुँ अपन साइकिल रखलहबा स्थान पर जाय प्रतीक्षा करय लगलहुँ।
पुनः साइकिल लय अपन गाम आबि नित्यकर्म कय ‘काका’ सँ सब बात जहिनाक तहिना सुनेलहुँ। काका हँसैत-हँसैत माथ पर हाथ दैत कहलनि, “भूत-प्रेत नहि छलौक। ई अपनहि पापक भाव लोक केर दुश्मन बनिकय ओकरा पाछू पड़ि जाएत छैक। आब सीख ले! आइ सँ कहियो केकरो एको पाइ नहि छूबिहें। ओहि बर्फवलाक अन्जानिये मे भेल गलती केँ तूँ सही कय धर्म सेहो कमा सकैत छलें। मुदा तूँ अपने पापक बाट केँ पसिन केलें। तोरा एकरे सजाय भेटलहु। आब आइ सँ दोबारा एहेन पाप नहि करिहें।” काका केर ई शिक्षा आइ धरि ओहिना स्मृति मे बनल अछि। आर पुनः कोनो दोषभाव मनक भीतर प्रवेश पबिते जखन छटपटाहट होमय लगैत अछि तऽ तुरन्त पिता केँ सुमिरन करैत हुनकहि देल मंत्र केर अवलम्बन करैत निजात पबैत छी।
हरिः हरः!!


text:
मुजफ्फरपुर : अगर सबकुछ ठीक-ठाक रहल त मुजफ्फरपुर मे मिथिला क पहिल भूमिगत पार्किंग क निर्माण काज एहि सालक अंत तक शुरू भ जाएत। तिरहुत प्रमंडलक मुख्यालय मुजफ्फरपुर मे जाम क समस्या क निराकरण लेल जिला प्रशासन ओवरब्रिज बढेबाक संगहि समुचित पार्किंग क व्यवस्था सेहो क रहल अछि। योजना अगर मूर्त रूप लेलक त शहर क लोक कए वाहन लगेबा लेल जगह तकबाक जरूरत नहि रहत। जिलाधिकारी अनुपम कुमार क मुताबिक, महानगर क तर्ज पर शहर मे छह टा पार्क क निर्माण कैल जाएत आ प्रत्येक पार्क क भीतर वाहन लगेबा लेल अंडर ग्राउंड पार्किंग स्थल बनत, ताकि लोक कए गाड़ी लगेबा लेल जगह क अभाव नहि हुए। जिला प्रशासन शहरी क्षेत्र मे एकरा लेल जगह ताकब शुरू क देलक अछि। स्थल भेटलाक बाद एकरा लेल डीपीआर बनत। स्थल चयन आ डीपीआर बनेबाक काज बरसात खत्म भेला स पूर्व क लेबाक अछि। नगर विकास विभाग क अनुसार शहर मे निर्माण क आस मे पडल चारिटा पुरान पार्क क सेहो निर्माण जल्द शुरू होएत। डीएम डूडा कार्यपालक अभियंता कए सिटी पार्क, इंदिरा गांधी प्रियदर्शनी, समाहरणालय स्थित पार्क आ जुब्बा सहनी पार्क क पुनरीक्षित प्राक्कलन तैयार क शीघ्र निविदा क प्रक्रिया शुरू करबाक निर्देश देलथि अछि। एकर संगहि शहर मे चारिटा ओवरब्रिज क निर्माण कैल जाएत। जिला प्रशासन एकरा लेल सेहो जगह चिह्नित क प्रारंभिक प्रस्ताव नगर विकास विभाग कए पठा देलक अछि। नवका ओवरब्रिज सरैयागंज टावर, कल्याणी, अखाड़ाघाट पुल लग आ मिठनपुरा मे बनत। विभाग स बजट क स्वीकृति भेटला पर डीपीआर बनेबाक काज शुरू होएत। एहि साल एकर निर्माण क सेहो प्रक्रिया शुरू भ जेबाक उम्मीद अछि। एहि फ्लाई ओवर ब्रिज क निर्माण भ गेला स शहर मे जाम क समस्या स निजात भेटत जाएत।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
- आधुनिक मिथिला में नारी के योगदान पुरुष स बेशी कही त अतिशयोक्ति नहि / ओना देखल जाइ त , पुरातन काल में सेहो मिथिला में नारी के योगदान बढि क रहल अछि जेना की हमरा सब के ज्ञात अछि देवासुर संग्राम में रानी कैकेयी राजा दशरथ के रथ चालिका रहथि आ जखन हुनकर रथक कील टूटी गेल त ओ अप्पन अंगुरी लगा कय रथ के ठार रखलथि /जनकनंदनी सीता लव – कुश के प्रारंभिक सब शिक्षा दय तीर – धनुष चलेनाय सेहो सिखौलनि एहि तरहे देखु त बहुत उदाहरण भेटत मुदा, एखुनका तुलना में संख्या कम देखल गेल /
बुद्धि के अनेक प्रकार अछि जेना कि, 1) भाषायी बुद्धि
2) संगीतीय बुद्धि
3) गणित आ तार्किक बुद्धि
4) स्थानिक बुद्धि
5) शारीरिक आ गत्यात्मक बुद्धि
6) एक – दोसर के बुझय के बुद्धि
7) स्वयं के बुझय के बुद्धि
8) प्राकृतिक बुद्धि
9) आध्यात्मिक बुद्धि
एहि तरहे गौर करु त कोनो एहन क्षेत्र नहि अछि जाहि में मिथिला के नारी नजरी नहि औती आ खाली नजरी नहि, अपितु बखुबी निभाबैत नजरि अबैत छथि /बखूबी के चर्चा भेल त एकटा प्रसंग मोन परि गेल दरभंगा में एकटा गेनिक डाक्टर छथि आशा मिश्रा अप्पन मिथिला के, जिनकर प्रसिद्धि पति स बढि क छैन पति सेहो डाक्टर छथिन /हुनकर क्लिनिक में एकटा महिला लड़की के जन्म देली महिला के प्रसव के दौरान हुनकर ननैद संग में रहथि जखन ननैद लेबर रूम स निकली त भाई पुछलखिन – बहीन की भेलै ? बहीन कनी उदास मोन स बजली – बेटी भेली! भाई तुरत जबाब देलखिन – आशा मिश्रा त ककरो बेटीय छथि /नारी के एहनो योगदान अछि जे वर्तमान के सोच बदलि दिए /
एक बेर अप्पन गाम में भगवती स्थान स अबैत रही त, पाछु में दु – तीन टा लड़की आपस में अंग्रेजी में बात करैत सुनेली आश्चर्य भेल गाम में के अंग्रेजी में वार्तालाप करैत छथि ? तखन देखलौ त वेह मगनु कक्का के बेटी तीनु जिनका जन्मक उपरांत समाज उदासी देखबैत रहथि मुदा , हुनकर सबहक कृति एहन भेल जे उदाहरण बनि गेलैथ /
एहि उत्थान में आ उत्थान स योगदान में मोबाइल फोन सेहो एकटा साधक अछि ओना त एकर बहुत लोक दुरूपयोग सेहो करैत छथि मुदा, ई त व्यक्ति के ऊपर अछि मोबाइल के माध्यम स पढाई वा जतेक आर हुनर अछि से एक – दोसर तक पहुँचबैत छी /नारी के योगदान एक माँ के रुप में एक पत्नी के रूप में बहुमुल्य अछि एक माँ बच्चा के पहील गुरु छथि आ पत्नी जीवन भरी निर्वाह करैत पति के मरणोपरांत हुनकर अर्धांगिनी बनि अधुरा काज के पुरा करैत छथि /
मुदा, किछु क्षेत्र में आधुनिक नारी में ह्ररास सेहो भेल अछि जेना कि, आपसी सामंजस्यता, सास – ससुर के प्रति सेवा भावना मुदा, हमरा सबके एहि के प्रति नजर चोरेनै नहि अपितु नजर उठेनाय के आवश्यकता अछि जाहि स भविष्य में कियो मिथिला नारी में कोनो तरहक मिसियो त्रुटि नहि निकालि पाबैथ /
धन्यवाद जय मिथिला 🙏🙏
- बेबी झा
गृह पृष्ठ Uncategorized आधुनिक मिथिला मे नारी के योगदान


text:
विराटनगर, दिसम्बर ६, २०१५. मैथिली जिन्दाबाद!!
काल्हि दिसम्बर ५ शनि दिन विराटनगर केर महावीर चौक पर स्वतंत्र मधेसी समाज (बुद्धिजीवी नागरिक समाज) एवं राष्ट्रीय मुस्लिम संघर्ष गठबन्धन द्वारा एकटा वृहत् नागरिक खबरदारी सभाक आयोजन कैल गेल छल। एहि कार्यक्रम मे नेपाल प्रसिद्ध राजनीतिक विश्लेषक, साहित्यकार, कूटनीतिज्ञ एवं कानूनविद् केर संग राजनीतिकर्मी, भाषा-संस्कृति अभियानी सहित हजारों-हजारक संख्यामे आम जनसहभागिता भेल छल। एहि सभा द्वारा नेपाली राज्य सत्ता-संचालक केँ मधेसक मांग शीघ्र पूरा करबाक लेल खबरदारी संवाद देल गेल।
सभाकेँ संबोधित करैत कूटनीतिज्ञ व नेपालक पूर्व सचिव डा. प्रवीण मिश्र आश्चर्य व्यक्त केलैन जे एक्कहि माँगक वास्ते दोसर बेर आन्दोलन करबाक लेल बाध्य करबाक रिकार्ड बनल अछि ई मधेस आन्दोलन, आ ताहू मे एतेक समय बीत गेलाक बादो सरकार पर कोनो असैर नहि पड़ि रहल अछि। एहि सँ स्पष्ट विभेदक गाथा आर कि भऽ सकैत छैक प्रश्न पूछलनि नेपालक आम जनमानस सँ। ओ कहलनि जे नेपाल मे शोषण मात्र गानल लोक द्वारा कैल जा रहल अछि – पहिल लेयर मे ४० सँ ४५ गोटा राजनेता, दोसर लेयर मे करीब १५० टा ब्युरोक्रेट्स आ तेसर मे तकरीबर ४३०० शासन व्यवस्थाक भ्रष्ट अधिकारी – ई सब मिलिकय देशक जनताक खून चूसि रहल अछि। मधेसी जनता आब अपन अधिकार लेने बिना एकरा सब सन शोषक सँ समझौता नहि करत।
तहिना कानूनविद् व संविधान अध्येता विद्वान् अधिवक्ता सुरेन्द्र महतो वर्तमान नेपालक संविधान केर व्याख्या करैत आम जनमानस समक्ष बेईमानीक नियत वर्तमान शासक केर कोना रहल आर कोन तरहें छलपूर्वक ओ शोषित-पीडित मधेसी सहित अनेको अन्य नेपाली जन केँ अधिकारविहीन बनाकय राखय चाहि रहल अछि तेकर पर्दाफाश केलनि। हरेक विरोधाभाषी धाराक वर्णन करैत कोन समयक संविधान मे कि रहल तेकर नीक विवरण प्रस्तुत केलनि। अन्तरिम संविधान द्वारा देल गेल अधिकार पर्यन्त वर्तमान संविधान द्वारा छीन लेल गेल अछि से खुलस्त केलनि। नेपाली कांग्रेस द्वारा संशोधन प्रस्ताव केर सेहो स्वरूप आ ताहि सँ समाधानक बाट नहि खुजबाक बात कहैत ओ कहला जे ई तऽ २०४७ केर संविधानक भाषा आनैत देश मे वैह पुरान परित्यज्य नीति केँ पुनर्स्थापना करबाक षड्यन्त्र कय रहल अछि। अतः आब जाहि मांग लेल मधेस आन्दोलन एतेक दिन सँ एतेक लोकक शहादति दैत चलि रहल अछि ओ पूर्ण माँग संबोधन बिना रुकबाक नहि चाही। राज्य केँ फेरो दोसर मौका देबाक कोनो आवश्यकता नहि अछि आर ओकरा पास विकल्प सेहो नहि छैक। माँग पूरा करहे टा पड़तैक।
विशिष्ट वक्ता खगेन्द्र संग्रौला शासन तंत्र केर नियत पर सवाल ठाढ करैत कहला जे ओ सब अखंड नेपाल केर चिन्ता करैत अछि लेकिन जानि-बुझिकय नेपाल केँ खंडित रखने अछि। किछु शासन चलौनिहार केँ चांदी रहैत छैक जखन कि बाकीक नेपाली जनता शोषित-दमित रहैत छैक। मधेसक आन्दोलन एकमात्र ठठल आन्दोलन थीक जे दासत्व सँ मुक्ति लेल संघर्ष केँ निरन्तरता देने अछि। बाकी सब सरकारक दमन व छल केर आगाँ घूटना टेक देलक। जँ सरकार मधेसक आन्दोलन केँ गोली-बन्दूक सँ दमन करबाक नीति पर चलत तऽ माँग कएनिहार आरो किछु माँग करैत संघर्ष शुरु कय सकैत छैक। हुनकर इशारा सीधा-सीधी मधेस स्वतंत्र राष्ट्र केर लेल लड़त से छल। ओ मधेसक माँग संग आन्दोलन कएनिहार केँ भरपूर आशीर्वाद दैत कहलनि जे हम बेर-बेर आयब आर अहाँ सबकेँ अहिना आशीर्वाद दैत रहब। स्वयं पहाड़े मूलक शासक वर्ग समाजक रहितो मधेसक पीड़ा आर उत्पीडित आम नेपाली जनताक पीड़ा हमरा वर्दाश्त नहि अछि आर सरकार चलेनिहार लोभी-लालचीक फाँस सँ देश केँ निकालबाक लेल एकमात्र सफल आन्दोलन मधेसक संग सदिखन छलहुँ आर रहब ओ कहलनि।
एकटा प्रख्यात साहित्यकार व लेखक केर रूप मे प्रसिद्ध संग्रौला अपन संबोधन शुरुहे मे कहलनि जे मधेस आन्दोलन पर राज्य द्वारा तरह-तरह केर कलंक लगायल जा रहल अछि जे मात्र ढकोसला थीक। ओ स्पष्ट केलनि जे भारतक उकसाहट पर वा भारतक खर्चा पर – दोसर केकरो पोषण सँ कोनो आन्दोलन ५-७ दिन सँ फाजिल नहि चलैत, लेकिन मधेसक आन्दोलन करीब चारि मास सँ निरंतरता दैत नहि केवल मधेसीक हित मे काज कय रहल अछि बल्कि एहि सँ नेपालक भविष्य मे पर्यन्त शोषक द्वारा शासनक अन्त करबाक मार्ग प्रशस्त कय रहल अछि। सार्वभौम जनता अन्तिम न्यायक होएत अछि, एहि जनताक हाथ मे सब किछु रहैत छैक। ओ जेना कहत तहिना देश आगू बढत। ई बात शासन चलौनिहार केँ बुझय पड़त। मधेसक आन्दोलन ताबत चलय जाबत एकर पूर्ण जीत नहि हेतैक।
एहि खबरदारी सभाक अन्तिम व प्रमुख वक्ताक रूप मे सुप्रसिद्ध राजनीतिक विश्लेषक सी के लाल अपन संबोधन मे संविधान केर नियति पर प्रश्न ठाढ करैत चुटुक्का लैत बजला जे ई संविधान एहने बनल अछि जेना प्रधानमंत्री के पी ओली प्रधानमंत्री बनैत कहि रहल छथि जे ‘हम बनलहुँ राजा – अहाँ सब बजाउ बाजा’, राष्ट्रपति विद्या भंडारी कहि रहल छथि जे ‘हम बनि गेलहुँ रानी – अहाँ सब भरू पानी’, आर विजय गच्छदार कहि रहल छथि जे ‘हम बनि गेलहुँ उपप्रधानमंत्री – अहाँ सब केँ बनायब संतरी’ – से आम जनता केँ ई निर्णय करबाक अछि जे सब दिन बाजे बजायब, आ कि सब दिन पानिये भरब या फेर संतरिये बनब। ई आन्दोलन अन्तिम युद्ध थीक आर सीमांकन एकर प्रमुख मांग अछि। ई भूमि मधेसीक थीक। एतय पहाड़े मूलक आम लोक संग मधेसी मिलिकय बसैत अछि। आम लोक मे कोनो विभेद नहि छैक। बस, ई गोटेक शासक मानसिकताक लोक पसेरी मे एतय सँ लैत अछि, मुदा पद पेलाक बाद एतुके जनता केँ कनमा मे दैत अछि। आब पसेरी देबाक बदला कनमा मे नहि लेबाक अछि, बल्कि मन्न केर हिसाब सँ वापस लेबाक अछि।
श्री लाल अपन संबोधन मे पूर्वाञ्चलक तीन जिला मोरंग, सुनसरी ओ झापा केर वासिन्दा केँ अपन भौगोलिक गरिमा नहि बिसरबाक बात कहलनि। कोसीक जल सँ सींचित एहि भूमिक भाषा, संस्कृति ओ समाज कोसी ओहि पार यानि प्रदेश २ केर वासिन्दा सँ एक्कहि समान रहल अछि। ताहि हेतु सीमांकन मे हेर-फेर मधेस व मधेसी केर प्रतिनिधित्व केँ कमजोर करबाक षड्यन्त्र थीक जेकरा अहाँ सब कदापि पूरा नहि होमय दियौक, ओ आह्वान केलनि।
संगहि श्री लाल वर्तमान सरकार केर अहं बढि जेबाक दृष्टान्त दैत एकर अन्त निश्चित अछि कहैत आन्दोलन मे नैतिकताक आधार कायम रखबाक अनुरोध केलनि। ओ अंगद द्वारा रावणक सभा मे अपन पैर रोपि ई कहबाक जे राम संग युद्ध बाद मे करब, पहिने हमर पैर उठा केँ देखाउ, ओहि नैतिकता आधार पर हरेक मधेसी जनमानस केँ एहि आन्दोलन केँ ताबत निरंतरता देबय पड़त जाबत वर्तमान शासक एकर सब मांग केँ ईमानदार बनिकय संबोधन नहि करैत अछि।
श्री लाल मोन पाड़लनि जे पहिने राजतंत्र केँ उखाड़बाक समय आन्दोलनी सब कहैत छलैक जे ‘ताज हिला देंगे – तख्त हिला देंगे – तंत्र बदलते हम देखेंगे’, एहि नारा मे ताज तऽ सही मे हिला देलियैक, मुदा तख्त नहि हिलबाक कारणे आइ फेर वैह सब ताज पहिरिकय मधेसीकेँ अधिकारविहीन बनाकय राखय चाहैत अछि। लेकिन एहि बेर अहाँ सब केँ दुनू केँ हिला देबाक अछि ओ आह्वान केलनि।
काल्हिक खबरदारी सभा मे स्थानीय वक्ता जफर जमाली, सलीम अंसारी, भगवान् झा, आरती साह, राधा मंडल, शिव नारायण पंडित ‘सिंगल’, प्रवीण नारायण चौधरी व अजित झा द्वारा सेहो विभिन्न साहित्यिक विधाक संग प्रस्तुति छल। तहिना विरेन्द्र झा केर गायन मे भैरवि वंदना सँ सभाक शुरु आर अजित झा रचित मधेस क्रान्ति गीत सँ अन्त कैल गेल छल। विराट मैथिल नाट्कला परिषद् – विराटनगर केर एकटा छोट नाटक ‘कनैत बच्चा’ केर प्रस्तुति अत्यन्त सराहनीय रहल। एकर निर्देशक तथा कलाकार राम भजन कामत कहलनि जे एकटा कनैत बच्चा केँ चुप करेबाक लेल ओकर औचित्यपूर्ण माँग केर संबोधन होइत छैक, नहि कि वर्तमान राज्य जेकाँ ओकरा गोली सँ उड़ा देबाक नीति। उपस्थित दर्शक जतबा बात महत्वपूर्ण संबोधन सँ सुनलनि, ओतबे सीख एहि नाटक सँ सेहो लेलनि। चारूकात एहि सभाक चर्चा चलि रहल अछि।
स्वतंत्र मधेसी समाजक एहि खबरदारी सभाक संचालन प्रसिद्ध राजनीतिक अभियानी सूर्यदेव यादव केलनि, ओही ठाम एकर संयोजक फूल कुमार देव द्वारा धन्यवाद ज्ञापन कैल गेल। कार्यक्रमक आयोजन केर सफलताक केन्द्र मे भास्कर चौधरी, मनोज शाह, रमेश यादव, सनातन मंडल, वसुन्धरा झा, डा. एस. एन. झा, आलोक मिश्र, जयराम यादव, भरत यादव सहित विभिन्न संघ-संस्थाक सहयोग अविस्मरणीय छल। राजनीतिक व सामाजिक नेत्री वसुन्धरा झा द्वारा गाम-गाम व टोल-टोल सँ महिलाक सहभागिता करायल गेल छल, संगहि हुनका लोकनिक बैसबाक आर भीड़ नियंत्रण करबाक योगदानक संग हुनक श्रेष्ठ उपस्थिति सँ एहि सभाक मर्यादा मे चारि चान लागि गेल छल। पत्रकारिता क्षेत्र मे निरन्तर योगदान देनिहार जितेन्द्र ठाकुर, अबधेस झा, नवीन कर्ण, आदिक भूमिका सेहो सराहनीय रहल। कार्यक्रमक स्तर सँ मधेसी, पहाड़ी सब वर्ग अत्यन्त संतुष्ट रहल। सब सँ पैघ बात जे शान्तिपूर्ण आन्दोलनक असल स्तर कि छैक तेकर एकटा नीक अनुकरणीय उदाहरण बनल काल्हिक विरोध सभा।
विदित हो जे भैरवि वन्दना सँ शुरु एहि कार्यक्रम मे अल्लाहताला प्रति समर्पण लेल अजानक समय कार्यक्रम मे मौन धारणा करैत एकटा धार्मिक सौहार्द्रताक संदेश सेहो देल गेल छल। हर तरहें काल्हिक कार्यक्रम अत्यन्त अनुकरणीय रहल।


text:
दरभंगा : [रिपोर्ट : सोमू कारण] : मीडिया कप 2018 में पहिलबेर वेब मीडिया टीमके जगह भेटल अछि। जनतब हो जे दरभंगामे आयोजित होमय बला मीडिया कप केर एहिबेर 11 वाँ साल अछि। जाहिमे टीमक बदलाव केर स्थितिमे वेब मीडिया पहिलबेर खेलि रहल अछि। वेब मीडियाक कप्तान वॉयस ऑफ दरभंगा केर संपादक अभिषेक कुमार आ उपकप्तान रोहित सिंह छथि। एहिके अलावा टीमके कोच आ मैनेजर पदकेँ कमान बालेंदु झा केर हाथमे छन्हि। बाँकी टीममे खेलाड़ी सबमे सोमू कर्ण, राहुल कुमार, समीर, वरुण ठाकुर, निखिल आशा, एम राजा, मुन्ना चौधरी, प्रिंस सिंह, आर्यन, बलबीर चौधरी, निशांत झा आ संतोष झाकेँ जगह भेटलनि अछि।
जनतब हो जे वेब मीडिया केर अहि मीडिया कपमे भाग लेबामे अलंकार ज्वेलर्स केर मालिक प्रदीप कुमार गुप्ता केर विशेष योगदानसँ पूर्ण होबाक जानकारी भेटल अछि। टीमके कप्तान अभिषेक कुमार बतौलनि जे हमर सबकेर टीम विपक्षी टीमसँ मजगूत अछि चूँकि हमर टीमक सभ खेलाड़ी युवा आ दुरुस्त अछि। कप्तान अभिषेक कुमार मीडिया कप 2018 केर विजेता होबाक प्रबल दावेदारी सेहो अपनहि टीमके बतौलनि।
जनतब हो जे वेब मीडिया टीमके पहिल मैच आय 8 तारीख, बृहस्पतिदिन दिनक 11 बजे नेशनल इलेक्ट्रॉनिक मीडिया टीम संग भs रहल अछि।


text:
दरभंगा. नागरिक उड्यन मंत्री हरदीप सिंह पुरी आइ दरभंगा एयरपोर्ट क निर्माण कार्य क जायजा लेलथि. दोसर दिस स्पाइसजेट सेहो आइ अपन विमान कए दरभंगा क आसमान मे उडा एयरपोर्टक तैयारी क निरीक्षण केलक. 1963 क बाद इ पहिल अवसर छल जखन दरभंगाक आसमान मे कोनो यात्री विमान देखल गेल.
हवाई अड्डे क निरीक्षण केलाक बाद ओ अधिकारी बा संग एकटा समीक्षा बैसार सेहो केलथि. काज कए समय पर पूरा करबा लेल आवश्यक निर्देश सेहो देलथि. एहि दौरान केंद्रीय मंत्री पत्रकार स गप करैत कहला जे दरभंगा स नवम्बर क पहिल सप्ताह स उड़ान सेवा शुरू भ जायत. दरभंगा स प्रत्येक दिन दिल्ली, बेंगलुरु आ मुम्बई लेल फ्लाइट उड़ान भरत. नागरिक उड्डयन मंत्री कहला जे दरभंगा एयपोर्ट स उड़ान भरबा लेल 30 सितम्बर स हवाई टिकट क बुकिंग शुरू भ जायत आ नवम्बर क पहिल सप्ताह स एहि ठाम स उड़ान सेवा सेहो शुरू भ जायत. नागरिक उड्डयन मंत्री हरदीप सिंह पुरी समीक्षा बैसार मे अधिकारी सब कए कहला जे जल्द स जल्द दरभंगा स उड़ान सेवा शुरू भ जाये ताहि लेल बचल काज कए जल्द पूरा करू.
दोसर दिस मंत्री हवाई अड्डा क निरीक्षण कर रहल छलाह आ ठीक ओहि समय मे स्पाइस जेट क विमान सेहो हवाई रूट क सर्वेक्षण क रहल छल. हवा मे स्पाइस जेट क विमान चक्कर लगा रहल छल. मंत्री क संग एयरपोर्ट अथॉरिटी क सेहो अधिकारी मौजूद छलाह. ओतहि दरभंगा क जिला प्रशासन स लकए दरभंगा आ मधुबनी क सांसाद गोपाल जी ठाकुर आ अशोक यादव सेहो मौजूद छलाह.
हरदीप सिंह पुरी हवाई अड्डा टर्मिनल क निरीक्षण क दौरान घोषणा केलथि जे बिहार क महान पर्व छठ क अवसर पर मिथिला क लोक कए इ एकटा सनेस होएत. ओ कहला जे हवाई अड्डा क रनवे, ट्रर्मिनल एप्रोच रोड आ टर्मिनल क निर्माण कार्य क निरीक्षण स लगैत अछि जे आप एकर तारीखक विधिवत घोषणा कैल जा सकैत अछि.
निरीक्षण क दौरान उपस्थित डी.जी.एम. वीके चानना कहला जे ट्रर्मिनल क कार्य लगभग अंतिम चरण मे अिछ. हवाई अड्डा क अतिथि गृह मे आयोजित बैसार मे पावर प्वाइंट प्रजेनटेशन क माध्यम स डी.जी.एम. मंत्री कए बतेलाह जे 2590mx 45m क रेन-वे 15,000 स्कवायर फीट क ट्रर्मिनल भवन, दो B-737 जहाज लेल एप्रोन एरिया पर कार्य चल रहल अछि. ओ नक्शा क माध्यम स पूरा हवाई अड्डा क्षेत्र मे चल रहल कार्य स मंत्री एक अवगत करेलाह. ओ कहला जे 31 अक्टूबर 2020 तक हर हाल में इ सबटा काज पूरा क देल जायत.


text:
पटना। प्रदेश क अर्थव्यवस्था धीरे-धीरे गति पकडि़ रहल अछि। पाछु क कुछ साल मे विकास दर कए बढ़ाब मे सेवा क्षेत्र क सब स अधिक योगदान अछि। विकास दर हालांकि राष्ट्रीय औसत स कम अछि, पर धीमी गति स एकरा आगू बढ़बाक रुझान प्रदेश क उद्यमी कए उत्साहित केलक। पाछु क दस साल क आंकड़ा पर नजर देल जाए त विकास दर बढि़ क लगभग 5.57 प्रतिशत भ गेल अछि, जबकि ओहिस पहिने इ 3-4 प्रतिशत तक सीमित छएल। मालूम हुए जे विकास क राष्ट्रीय औसत अभी 6-7 प्रतिशत क मध्य रिकार्ड कएल गेल अछि। प्रदेश क 80 प्रतिशत स अधिक आबादी कृषि परि निर्भर रहलाक बावजूद नेट स्टेट डोमेस्टिक प्रोडक्शन (एनएसडीपी) मे एकर योगदान मात्र 35 प्रतिशत अछि। दू बेर लगातार बाढ़ क कारण कृषि क क्षेत्र मे 1.38 प्रतिशत क इजाफा देखल गेल। 55 प्रतिशत क साथ सब स अधिक योगदान सेवा क्षेत्र कए रहल। संचार, बैंकिंग आ बीमा क क्षेत्र मे भेल काज क कारण सेवा क्षेत्र मे तेजी देख क भेटल।
मालूम हुए जे प्रदेश क विकास दर हमेशा स खराब नहि छएल। अस्सी क दशक मे प्रदेश क विकास दर लगभग 5.2 प्रतिशत छएल, जबकि ओहि समय राष्ट्रीय औसत 5.6 प्रतिशत छएल, पर नब्बे क दशक मे राज्य मे विकास दर घटि कए करीब 3.46 प्रतिशत भ गेल। राष्ट्रीय औसत एहि बीच 5.6 फीसदी स बढि़ कए 6 फीसदी भ गेल। अर्थव्यवस्था क तेज गति प्रदान करै क लेल राज्य सरकार निजी निवेशक कए आकर्षित करबाक प्रयास केलक अछि। पाछु क वित्तीय वर्ष मे करीब 40 हजार करोड़ क 115 निवेश क प्रस्ताव आएल अछि, जकरा राज्य निवेश प्रोत्साहन परिषद सेहो मंजूरी देलाक। एहि स्वीकृत प्रस्ताव कए जमीन पर लेबाक लेल कई स्तर क काज शुरू भ गेल अछि।


text:
संगठन द्वारा हर एक डेग उठाओल जाय जाहिसँ समाजक कल्याण होय एहि ल'के दहेज़ मुक्त भारत समिति केर केंद्रीय सचिवालय मेट्रो स्थित मुख्यालय गेट न.3 पर कैल्हि भेल बैसार मे दहेज मुक्त बिआह ल'के दिल्ली मे सेहो एक टीम बनाओल गेल आओर ओहि पर विचार-विमर्श कायल गेल।
संगठन के राष्ट्रीय अध्यक्ष श्री आनद झा संपर्क सूत्र केर माध्यम सँ लाइव भ' बैसार मे कहलनि कि आजुक समय मे समाजक तनावपूर्ण वातावरण मे दहेज मुक्त बिआह केर आयोजन बहुत जरुरी अछि। देशक सभ राज्य आओर जिलाक सामाजिक द्वारा कायल जे रहल सामूहिक बिआह केर आयोजन प्रशंसनीय अछि।
कैल्हि के बैसार म' उपस्थित बिनय झा, विनय चौधरी, हेम चन्द्र झा उपस्थित गणमान्य लोकनि सँ आह्वान केलनि कि आगामी 24 दिसंबर क' होमै बला बैसार म' सभकियो उपस्थित रही। दहेज मुक्त भारत संगठन केर सदस्य मिहिर झा कहलनि कि सामूहिक दहेज मुक्त बिआह एक एहेन आयोजन अछि जाहिसँ समाजक बीच नीक सनेस जायत अछि।
कैल्हि के बैसार मे आशीष कुमार झा, सुरजीत झा, अशोक झा, राज नारायण झा, सुमन कुमार झा, अमर कांत झा, बिनोद राय, श्रवण कुमार, रामानन्द भारती, कुमार बिघ्नेस झा, आशुतोष झा, अनीस कुमार झा आदि अप्पन विचार व्यक्त केलनि।


text:
अप्पन नाक पर हाथ राखी जमीन पर बैस पढ़ाई क' रहल मासूम बच्चा एहि तरहक दुर्गन्धक घेरा मे शिक्षा ग्रहण करबाक लेल मजबूर अछि। एहिठाम पढ़बै बला शिक्षक सभ सेहो अप्पन नाक पर रुमाल राखी बच्चा सभके पढ़बैत छथि। सरकार सँ ल'के अधिकारी तक जिला केँ सभ पंचायतक हरेक वार्ड मे लोग सभके जागरूक करि शौचालय बनबाओल जे रहल अछि। मुदा एहि विद्यालय मे बच्चा सभक लेल एक शौचालय सेहो नहि अछि।
ओतहि, सबसँ आश्चर्य केँ बात ई अछि कि एहि प्राथमिक विद्यालय मे एतेक रास परेशानि तेँ छबे करे, ऐहिक बावजूद एक बड़का समस्या ई अछि कि एहि स्कूल के बच्चा सभ पीबाक लेल पैन सेहो दोसर जगह स' आनैत अछि।
अपने क' बता दी एहि विद्यालय केँ नाम 'प्राथमिक विद्यालय सहनी टोल' अछि आओर एता वर्ग एक सँ वर्ग पांच धरिक बच्चा केर भविष्य संवारल जायत अछि। विद्यालय केँ प्रधानाध्यापक केँ कहब अछि कि आस-पास मे घर होयबाक कारण सभ कियो अप्पन घरक कूड़ा - कड़कट स्कूल के सामने भेक दैत अछि। बेर - बेर मना करबाक बादो कियो नहि मानैत अछि। शिक्षा विभाग केर अधिकारी सभके एहि समस्या सँ कैको बेर अवगत कराओल गेल मुदा किनको ध्यान एहि दिस एखन धरी नहि गेल अछि।


text:
सुपौल : सदर थाना क्षेत्रक हरदी गाम लग तिलाबे नदी पुलसँ पुबारी कात बृहस्पतिकेँ भोरे भोर एस एच 66 सुपौल सिंघेश्वर रोड पर तेज रफ्तार मोटर साइकिलकेँ सिंघेश्वर दिससँ आबि रहल भूतपूर्व सैनिक नामक बससँ सोझा सोझी भेल टक्करमे मोटरसाइकिल सवार दुइ गोट जवान युवकमे एकटाक घटनास्थले पर प्राण चलि गेल, त’ दोसर जिनगीक लेल संघर्ष क’ रहल अछि। जनतब दी जे एस एच 66 पर हरदी गाम लग तिलाबे पुलसँ पुबारी कात सुपौल दिससँ ग्लैमर मोटरसाइकिलपर दुईटा युवक सिंघेश्वर दिस जाइत रहैक। घटनास्थल पर ठाड़ प्रत्यक्षदर्शीक मोताबिक मोटरसाइकिल बहुत तेज गतिमे छल जे दोसर दिससँ आबि रहल बसकेँ सोझा सोझी ठोकि देलक। घटना काल खेतमे काज करैबला लोक सब कहलनि जे बस चालक दुनू युवककेँ बचेबाक पूरा प्रयास केलक मुदा बाइक सवार अपने मस्ती मे छल ताहि लेल ई दुःखद घटना घटित भेल। जनतब दी जे पहिने त’ युवक द्वयक कोनो ठेकान पता नहि चलल। मुदा बादमे दुनु युवकक नाम सच्चिदानंद यादव आ श्याम यादव, ग्राम बैद्यनाथपुर थाना किसनपुर जिला सुपौलक रूप मे पहचान भेल। घटनाक जनतब होइते स्थानीय लोकक सहयोगसँ मृत सच्चिदानंद यादव आ घायल श्याम यादवकेँ पुलिस कैम्प हरदी के प्रभारी रमेश प्रसाद यादव आ पुलिस जवान सँगे उपस्थित लोक सभक सहयोगसँ सदर अस्पताल एकटा टेम्पूसँ पठौलक। बतायल जाइत अछि जे रोडपर स्टाइल मारबाक चक्करमे उक्त युवकक जान चलि गेल।
25,956 total views


text:
मिथिला... मैथिलीक पहिल चैनल सौभाग्य मिथिला लोक सभ के बीच धीरे-धीरे अपन पहचान बना रहल अछि. ई गप जरूर अछि जे केबल-डिश के कारण सौभाग्य मिथिला कई ठाम नहि दिख रहल अछि मुदा जेना –जेना लोक सभके एहि मैथिली चैनल के बारे मे पता चलय छनि वो अपन-अपन इलाका के केबल वाला सं एहि चैनल के देखाबय के मांग क रहल छथिन्ह. कई ठाम त लोक सभ अपन डिश लगा क एहि चैनल के देख रहल छथिन्ह.
एहि बीच सौभाग्य मिथिला पर कइटा नव नव कार्यक्रम सेहो शुरू भेल अछि. चैनल के कार्यक्रम प्रमुख कुमार शैलेन्द्रजीक कहनाय छनि जे एहि चैनल पर अपन मिथिलाक सभ्यता... संस्कृति... साहित्य आओर लोककला...लोककथा के ध्यान मे राखि कार्यक्रम तैयार कएल जा रहल अछि. जेहि् सं लोक के अपन माटि सं जुड़ाव बनल रहय. शैलेन्द्रजीक इहो कहनाय छलनि जे चैनल के पहुंच आब बढ़ि रहल अछि आओर लोक सभ के फीडबैक... चिट्ठी...प्रतिक्रिया सेहो खूब मिलि रहल अछि. चूंकि सौभाग्य मिथिला फ्री टू एयर चैनल अछि एहि लेल लोक के... केबल वाला के एकरा देखाबय मे सेहो कोनो दिक्कत नहि होबाक चाही.
सौभाग्य मिथिलाक किछ नीक कार्यक्रम मे सभ भाषाक गीत पर आधारित कार्यक्रम ‘भक्तिधारा’..नेपाल सं आबय वाला रोडशो ‘वाटेघाटे’... करियर पर आधारित कार्यक्रम ‘गुरुमंत्र’. युवा लोकनि मे ई कार्यक्रम के विशेष मांग छनि. एहि मे हुनका सभ के पढ़ाई-लिखाई... परीक्षा के तैयारी... जॉब के बारे मे जानकारी देल जाए छनि. मिथिला...मैथिली सं जुड़ल किछ प्रमुख लोक सभ सं मुलाकात पर एकटा कार्यक्रम छनि ‘आजुक पाहुन’. सौभाग्य मिथिला पर एकटा कार्यक्रम अछि ‘अपन गाम अपन शहर’ एहि मे अपन मिथिलाक गाम... कस्बा या फेर शहरक रपट रहैत अछि. एकटा नीक कार्यक्रम अछि ‘सुनू सरकार’ एहि मे मिथिलाक एमएलए... एमपी... जनप्रतिनिधि सं बातचीत होएत अछि जेहि मे हुनका सं जनताक आशा... अपेक्षा आओर आकांक्षा के बारे मे हुनकर उपलब्धि आओर नाकामी पर चर्चा कएल जाएत अछि. सौभाग्य मिथिला पर सभ सं लोकप्रिय कार्यक्रम अछि ‘गप्पी नं. 1’ हंसा कs लोटपोट करय वाला ई मैथिलीक पहिल रियलिटी शो अछि.


text:
राहुल सिंह
नई दिल्ली। दिग्गज नेता जसवंत सिंह एक बेर फेर भाजपा मे आबि गेलाह। पार्टी क आला नेता पुष्प-गुच्छ स हुनकर स्वागत केलथि आ हुनका विदेश, अर्थ आ सुरक्षा नीति क पारंगत घोषित केलथि। जसवंत स ठीक पहिने, ‘चोर दुहारिÓ यानी राज्यसभा क बाट स एकटा आओर पुराने भाजपाई राम जेठमलानी क भाजपा मे वापसी भेल। जसवंत आ जेठमलानी दूनू 1980 मे जनसंघ क दिग्गज नेता अटल बिहारी वाजपेयी क नेतृत्व मे भाजपा क संस्थापक सदस्य छथि। तखन हिनकर पार्टी मे प्रभावी हैसियत छल आ आइ फेर एक बेर प्रभावी हैसियत बनल अछि।
इ अलग गप अछि जे पार्टी जसवंत क जेकां ढोल-नगाड़ा स जेठमलानी क स्वागत करबाक साहस नहि जुटा सकल। जेठमलानी समय दर समय भाजपा या फेर एकर सर्वोच्च नेता अटल बिहारी वाजपेयी क लानत-मलामत करबा मे कोनो कसर नहि छोड़लाह। जाहि अफजल गुरु कए फांसी देबा लेल भाजपा आफन तोडऩे अछि ओकरा बचेबा लेल जेठमलानी लागल छथि।
दोसर दिस, भाजपा आ ओकर पितृ संगठन राष्टï्रीय स्वयंसेवक संघ क बहुप्रचारित मान्यता क विरुद्घ जसवंत सिंह अपन पुस्तक मे देश क विभाजन मे जिन्ना क भूमिका कए खारिज केलथि। एतबे नहि ओ संघ क लेल आदर्श रहल सरदार पटेल पर सेहो अंागुर उठेलथि। एकर बाद हुनका पार्टी स निकालल गेल आ फेर आनल गेल। एहि ठाम इ प्रश्न उठैत अछि जे भगवा पार्टी क मान्य विचारधारा बदलि गेल अछि या जसवंत सिंह आ जेठमलानी अपन पुरान स्थापना स मुंह फेर चुकल छथि। आ अगर एहन नहि अछि त इ कहबा मे हर्ज नहि जे एखुनका भाजपा मे नहि चलैत अछि आग पुरान मानक।
समय बदलल। चेहरा बदलल आ भाजपा क चरित्र सेहो बदलि गेल। इ चिंतन क विषय अछि जे डॉ श्यामा प्रसाद मुखर्जी आ पंडित दीनदयाल उपाध्याय जे मानक गढ़लाह-रचलाह ओहि पर भाजपा केतबा कायम है? मुदा सवाल इ सेहो अछि जे भविष्य मे संगठन अटल बिहारी वाजपेयी कए सेहो एहिना कात करि देत जेना आइ डॉ श्यामा प्रसाद मुखर्जी आ पंडित दीनदयाल उपाध्याय कए करि देलक अछि। नहि त वाजपेयी कए जीते-जी हुनकर लानत-मलामत करनिहार जेठमलानी कए पार्टी मे आनि मोदी कए खुश करबाक चेष्टïा कोनो भेल। एहन विरोधाभाषी स्थिति मे कार्यकर्ता कोनो तारतम्य बनेताह? जसवंत सिंह एहि पर चुटकी लैत कहला जे ‘हम पापी भला कौन काजकÓ। बहरहाल, इ सवाल मौजूं अछि जे संघ आ भाजपा क सिद्घांत स रत्ती भरि नहि ढगनिहार उमा भारती आ बाबूलाल मरांडी एखनो पार्टी स बाहर छथि। किया पता नहि….


text:
सूर्य नारायण व्यास
पण्डित सूर्यनारायण व्यास हिन्दी के व्यंग्यकार, पत्रकार एवं ज्योतिर्विद छल। उनका साहित्य एवं शिक्षा के क्षेत्र मे सन १९५८ मे पद्म भूषण से सम्मानित कएल गेल छल। पं॰ व्यास १९६७ मे अंग्रेजी क अनन्त काल तक जारी रखे के विधेयक के विरोध मे अपन पद्मभूषण सेहो लौटा देने छल।
बहुआयामी व्यक्तित्वसंपादित करें
ओ बहुआयामी प्रतिभाक धनी छल - ओ इतिहासकार, पुरातत्त्ववेत्ता, क्रान्तिकारी, "विक्रम" पत्रक सम्पादक, संस्मरण लेखक, निबन्धकार, व्यंग्यकार, कवि; विक्रम विश्वविद्यालय, विक्रम कीर्ति मन्दिर, सिन्धिया शोध प्रतिष्ठान आ कालिदास परिषदक संस्थापक, अखिल भारतीय कालिदास समारोहक जनक तथा ज्योतिष एवं खगोलके अपन युग के सर्वोच्च विद्वान छल।


text:
भागलपुर: भागलपुर में गंगा नदीक किनारा में रहै बला लोग सभ केँ लेल आबैए वाला चाइर दिन दुश्वारियां लाइब सकैत अछि। दरअसल जलसंसाधन विभागक अधीक्षण अभियंता "सफदर आलम" कहलैथ जे कि पीछा सँ लगभग साढ़े तीन लाख क्युसेक्स पानी गंगा में छोड़ल गेलहन जे संभवतः 3 दिन में भागलपुर पहुंच जाऐत। एही पाइनक भागलपुर ऐलाक बाद गंगा केर मौजुद जलस्तर में लगभग 1 फीट तक केँ बढ़वाक संभावना अछि।
उम्हर गंगा केर धार में कमी सेहो नजैर ऐल हन।मुदा जलस्तर में लगातार बढ़ोतरी भ रहल अछि।केंद्रीय जल आयोग भागलपुर केर द्वारा जारी रिपोर्ट में बताओल गेल अछि कि बीतल 24 घंटा में हनुमान घाट बरारी में गंगा नदीक जलस्तर में दस सेमी केँ बढ़त भेल हन।गंगा अखन अपन खतराक निशान सँ23 सेमी नीचा बैह रहल अछि।
#गंगा #जल स्तर #बढ़ोतरी # भागलपुर #मैथिली समाचार


text:
नई दिल्ली। कई हजार साल बाद बेगूसराय स्थित सिमरिया क पावन गंगा तट पर लागि रहल कुंभ मेला क तैयारी कए लकए देश क राजधानी दिल्ली मे हलचल तेज भ गेल अछि। रविदिन दिल्लीक बिरला मंदिर परिसर मे सिमरिया अर्ध कुंभ पर विशाल जनसभा आ संगोष्ठी क आयोजन भ रहल अछि।
कुंभ मेला क एहि आयोजन कए शंकराचार्य सहित देश क तमाम विशिष्ट संत क आशीर्वाद आ शास्त्रीय सहमति भेट चुकल अछि। काशी हिन्दू विश्वविद्यालय आ कामेश्वर सिंह दरभंगा संस्कृत विश्वविद्यालय क विद्वान सहित देश क अन्य विद्वान सब बैठक करि वर्ष 2011 क अक्टूबर-नवंबर मे सिमरिया अर्ध कुंभ कए पंचांग सम्मत सम्मति देलथि अछि।
एहि आयोजन क जानकारी देश क राष्ट्रपति, उपराष्ट्रपति, प्रधानमंत्री, लोकसभा अध्यक्ष सहित विशिष्ट लोंक कए देल जा चुकल अछि। अर्ध कुंभ मे पांच विशेष पर्व स्नान होएत। मेला मे देश भरि क संत-महात्मा आओर श्रद्धालु क जुटान हेबाक उम्मीद अछि।
इतिहास क गप करि त कोनो समय देश भरि क बारहटा स्थान पर बारह राशि क हिसाब स बारह कुंभ लगैत छल। बाद मे प्रयाग, हरिद्वार, उज्जैन आ नासिक कुंभ बचल रहल। कुरुक्षेत्र, गोहाटी, सिमरिया, जगन्नाथपुरी, कुंभकोणम आ रामेश्वरम क कुंभ समय क संग अतीत क हिस्सा भ गेल।
हजार साल बाद संत-महात्मा, विद्वान, धर्मप्रेमी जनता आओर सरकारी कोशिश स कुंभ क एहि महान पंरपरा कए जीवित करबाक कोशिश भ रहल अछि।


text:
दरभंगा : मिथिला प्राचीन कालेसँ जगत विख्यात रहल अछि। ज्ञान-ध्यानक क्षेत्र में ई सर्वदासँ श्रेष्ठ रहल अछि।जाहि षड्दर्शनकेँ ल भारत विश्वगुरुक पदपर आसीन रहल ताहिमे चारिटाक जन्मभूमि मिथिले रहल अछि। वैदिक कालेसँ मिथिला आ मैथिली अपन स्वतन्त्र परिचिति स्थापित रखलक। मैथिली त्रेता युगेसँ विश्वक मार्गदर्शन करैत रहली। मिथिला पुत्री सीताक नाम मैथिली सेहो छनि आ मैथिली स्वतंत्र ओ प्राचीन भारतीय भाषामे शीर्षस्थ रहल अछि। मैथिलीक अपन स्वतन्त्र लिपि तिरहुता रहल अछि जकरा मिथिलाक्षर सेहो कहल जाइत अछि।
तिरहुता मे हज़ारों पाण्डुलिपि आइयो उपलब्ध अछि। मैथिलीक अपन स्वतंत्र व्याकरण सेहो अछि। एकर अध्ययन आ अध्यापन बिहार आ झारखंड राज्यक विभिन्न विश्वविद्यालयमे भs रहल अछि। साहित्य अकादेमी दिल्लीमे 1965 सँ मैथिली प्रतिष्ठित अछि। हजारोक संख्यामे पोथीक प्रकाशन भेल आ भs रहल अछि। साहित्य अकादमी प्रत्येक बरख एक लाख टाकाक मूल पुरस्कार आ 50-50 हजार टाकाक अनुवाद, बाल आ युवा पुरस्कार प्रदान करैत अछि। बिहार आ दिल्लीमे पोथीक प्रकाशन करैत अछि। एकर सभक सुपरिणाम भेल जे 2003 मे मैथिली केँ संविधानक आठम अनुसूचीमे एन डी ए सरकार सम्मिलित केलक। एहि लेल पुर्व प्रधानमंत्री श्री अटल बिहारी वाजपेयी, पुर्व उप प्रधानमंत्री लालकृष्ण आडवाणी आ पद्मश्री सी पी ठाकुरक हमरालोकनि मिथिलावासी ऋणी छी आ रहब। बिहारक वर्तमान मुख्यमंत्री श्री नीतीश कुमार तत्कालीन रेलमंत्रीक रूपमे जे सहयोग केलनि तकरा कदापि नहि बिसरि सकै छी।
एहन स्थितिमे वर्त्तमान केंद्रीय मानव संसाधन विकास मंत्री श्री प्रकाश जावड़ेकर द्वारा माननीय सांसद कीर्ति आजादक प्रश्नक उत्तर मे मैथिलीक प्रसंग देल गेल जनतबमे ई कहब जे मैथिली मौखिक भाषा अछि आ हिन्दीक राजभाषा बनबाक संग देवनागरीमे लिखल जाय लागल भ्रामक अछि।ई हुनका पर्याप्त जानकारी उपलब्ध नहि रहबाक परिचायक सेहो अछि।केंद्रीय मंत्री प्रकाश जावड़ेकर अविलम्ब एकर परिमार्जन करथु आ सी बी एस ई सहित अन्य पाठ्यक्रममे मैथिली केँ अनिवार्य करथु। केंद्रीय विश्वविद्यालय मे सेहो मैथिलीक पढ़ाई आरम्भ करथु । मिथिलाक्षरक संरक्षण-सम्वर्धनक योजना बनाबथु।
संस्थान केंद्र सरकार सँ अपन सभ कार्यालयमे मैथिली अनुवादकक बहालीक मांग करैत अछि। बिहार सरकार मैथिली केँ प्राथमिक शिक्षाक माध्यम अनिवार्य करय आ शीघ्र मैथिली शिक्षकक बहाली करय। मैथिली केँ बिहारक द्वितीय राजभाषा बनायल जाय आ सभ कार्यालय मे मैथिली अनुवादकक बहाली कयल जाय।


text:
नव दिल्ली : विद्यापति मैथिल युवा मंच द्वारा आयोजित तेरहम सरस्वती पूजा महोत्सव धूमधामसं संपन्न भेल. 24सं 26 जनवरी धरि दिल्लीक स्वाती अपार्टमेन्ट पार्क,पश्चिमी विनोद नगरमे ई पूजनोत्सव आयोजित छल. मंच द्वारा संचालित वीएमवाइएम एकेडमी द्वारा छात्र प्रतियोगिता आयोजित कएल गेल छल, जाहिमे लगभग 700 छात्र भाग लेलनि. एहिमे प्रश्नोत्तरी, नृत्य, चित्रकला, गायन आदि प्रतियोगिता आयोजित कएल गेल. प्रतियोगितामे अव्वल छात्र-छात्रा लोकनिकें पुरस्कृत कएल गेल.
पूजनोत्सवमे विशिष्ट अतिथि लोकनिमे मनीष सिसोदिया ( विधायक, पटपड़गंज, दिल्ली), विनोद कुमार बिन्नी (विधायक, लक्ष्मीनगर, दिल्ली), सतीश चन्द्र झा (प्रोफ़ेसर, सनातन धर्म कॉलेज), एस. एन. झा (रिटायर्ड आइ.ए.एस., रजिस्ट्रार, आइ.जी.डी.टी.यूनिवर्सिटी फॉर वूमेन), राजेश शर्मा (एन.आइ.आर.सी., आइ.सी.ए.आइ.), गोपाल केडिया (एन.आइ.आर.सी., आइ.सी.ए.आइ.), हंसराज चुग (एन.आइ.आर.सी., आइ.सी.ए.आइ.), डॉ. पद्माकर मिश्रा (डिप्टी रजिस्ट्रार, दिल्ली विश्वविद्यालय), सागर झा (अभिनेता), शुभ नारायण झा (अभिनेता), रमानाथ झा (निर्माता/निर्देशक-हाफ मर्डर) सहित अनेक लोकनि पहुंचल छलाह.
एहि अवसर पर मंचक डिस्पेंसरी द्वारा निःशुल्क स्वास्थ्य परामर्श शिविर सेहो आयोजित कएल गेल जतय लोक सभ अपन स्वास्थ्यसं जुड़ल परामर्श लेलनि. संस्था साहित्य प्रकाशन दिस डेग बढओलक. प्रतिवर्ष स्मारिकाक प्रकाशन त' करिते छल. एहि बरख संस्था स्मारिका संगहि युवा मैथिली गीतकार/कवि मनीष झा 'बौआभाइ' केर पहिल कविता संग्रह 'नीक-बेजाए' केर प्रकाशन-विमोचन केलक अछि.
पूजनोत्सवक अवसर पर संजय झा, विमलेश झा, ममता उपाध्याय, मनीष मिश्रा आदि कलाकार द्वारा सांस्कृतिक कार्यक्रम सेहो प्रस्तुत कएल गेल. मंचक संचालन-उदघोषण केलनि मनीष झा 'बौआभाइ'. श्वेतारानी समूह द्वारा राधा-कृष्ण युगल नृत्य आ अदिति मिश्र द्वारा पहिल मैथिली फिल्म 'ममता गाबय गीत' फ़िल्मक गीत 'भरि नगरीमे सोर' पर नृत्य प्रस्तुत कएल गेल. कार्यक्रममे रमेश मल्लिक समूह केर संगीत छल. 26 जनवरीकें हवन, आरतीक पश्चात जमुनामे मूर्ति विसर्जन कएल गेल.
(रिपोर्ट: मिथिमीडिया ब्यूरो; फोटो : मुकेश मिश्र)
Tags: हालचाल हालचाल : एहिपार


text:
(मिथिलाक सांस्कृतिक परम्परा आ रावण-वधक औचित्य)
रावण सीताक अपहरण केलक, ओ अपहर्ता थीक तें ओकर कार्य निन्दनीय तें विरोध प्रदर्शित करबाक लेल रावण-वध होएबाक चाही।
कौटिल्य सेहो अर्थशास्त्रमे रावणक एही कृत्यक चर्चा कए रावणक दुराचार प्रकट केने छथि आ राजाक लेल शिक्षा दैत छथि जे दोसरक पत्नीक अपहरणक कारणें रावणक नाश भेल आ दोसरक धनक अपहरण करबाक कारणें दुर्याधन मारल गेल। तें राजा कें एहि दूनू दोषसँ बचल रहबाक चाही।
होलिका सेहो अपन भातिज विष्णुभक्त कें डाहबाक दुष्कर्म करए लागलिं तें होलिका-दहन हमरालोकनि करिते छी। रावण-वधक प्रतीक थीक ओकर पुतला-दहन।
मुदा एतए हमर प्रश्न अछि जे दुर्गापूजाक विजयादशमीमे किएक?
दुर्गाक पूजा शक्ति उपासनाक परम्परा थीक, रावण-वधक सम्बन्ध रामकथासँ छैक, माने वैष्णव परम्परासँ छैक। ई केना मीलि गेल? की राम एही दिन रावण कें मारलनि? कथा छैक एहन, मुदा पुरान उल्लेख नै। रामायणक उल्लेखसँ कतहु ई सिद्ध नहिं होइत अछि जे राम विजयादशमीक दिन रावणकें मारलनि। चातुर्मास्य बितलाक बाद तँ सीताकें तकबाक उद्योगे आरम्भे भेल। हनुमान् जखनि लंकामे छथि तखनहिं हुनका शरद् ऋतुक चन्द्रमाक दर्शन होइत छनि।
मुदा परवर्ती कालमे ई कथा गढल गेल जे राम दश दिन दुर्गाक आराधना कएलनि आ विजयादशमीकें रावणक वध कएलनि। कालिकापुराण एहि कथाक मूल स्रोत थीक जकरा विद्यापति सेहो दुर्गाभक्तितरङ्गिणीमे उद्धृत कएलनि-
अर्थात् प्राचीन कालमे रामक ऊपर अनुग्रह करबाक लेल तथा रावणक वध करबाक लेल रातिअहिमे ब्रह्मा महादेवीकें जगओलनि। तकर बाद जखनि देवी निद्रासँ मुक्त भेलीह तखनि आश्विन मासक शुक्ल पक्षक प्रतिपदा तिथि मे राम आ रावणक सप्ताह धरि चलएबला युद्धक योजना कएल। सात राति बितलाक बाद नवमी तिथिमे जगन्मयी महामाया रामक द्वारा रावणक वध सम्पन्न करओलनि। एहि बीचक समयमे देवी ओहि दूनूक युद्धक खेलौड़ि उत्सुकतासँ देखैत रहलीह आ ताबत धरि सात राति धरि देवतालोकनिसँ पूजित होइत रहलीह। वीर रावणक वध सम्पन्न भेलाक बाद सभ देवताक संग ब्रह्मा समारोहक संग हुनक विशेष पूजा कएलनि। आ तकर बाद शाबर उत्सवक संग ओ देवीकें विधानपूर्वक अपन धाम प्रेषित कएलनि। एहिना लोकसभकें सेहो विधानपूर्वक पूजा करबाक चाही राजा अपन बल बढएबाक लेल बलि आ आरतीक संग पूजा करथि। सुन्दर गहनासँ शोभिन सुन्दरी सभक नाच कराबथि। गीत-नाद बाजा आदिसँ क्रीडा-कौतुक आ मंगल आचरण होएबाक चाही।
ई अंश कालिकापुराणक अध्याय संख्या 60 मे उपलब्ध अछि, जतए एकर पाठ एहि रूपमे अछि।
सम्पूजयेन्महादेवीमष्टपुष्पिकया नरः।
रामस्यानुग्रहार्थाय रावणस्य वधाय च।। ६०.२५ ।।
रात्रावेव महादेवी ब्रह्मणा बोधिता पुरा।
ततस्तु त्यक्तनिद्रा सा नन्दायामाश्विने सिते।। ६०.२६ ।।
जगाम नगरीं लङ्कां यत्रासीद्राघवः पुरा।
तत्र गत्वा महादेवी तदा तौ रामरावणौ।। ६०.२७ ।।
युद्धं नियोजयामास स्वयमन्तर्हिताम्बिका।
रक्षसां वानराणां च जग्ध्वा सा मांसशोणिते ।। ६०.२८ ।।
रामरावणयोर्युद्धं सप्ताहं सा न्ययोजयत्।
व्यतीते सप्तमे रात्रौ नवम्यां रावणं ततः।। ६०.२९ ।।
रामेण घातयामास महामाया जगन्मयी।
यावत्तयोः स्वयं देवी युद्धकेलिमुदैक्षत।। ६०.३० ।।
तावत् तु सप्तरात्राणि सैव देवैः सुपूजिता।
निहते रावणे वीरे नवम्यां सकलैः सुरैः।। ६०.३१ ।।
विशेषपूजां दुर्गायाश्चक्रे लोकपितामहः।
ततः सम्प्रेषिता देवी दशम्यां शार्वरोत्सवैः।। ६०.३२ ।।
शाक्रोऽपि देवसेनाया नीराजनमथाकरोत्।
शान्त्यर्थं सुरसैन्यानां देवराज्यस्य वृद्धये।। ६०.३३ ।।
रामरावणबाणेन युद्धं चावेक्ष्य भीतिदम्।
तृतीयायां तु लङ्कायाः पूर्वोत्तरदिशि स्थितम्।। ६०.३४ ।।
स्वातीनक्षत्रयुक्तायां भीतं सुरबलं महत्।
शान्त्यर्थं वरयामास देवेन्द्रो वचनाद् हरेः।। ६०.३५ ।।
ततस्तु श्रवणेनाथ दशम्यां चण्डिकां शुभाम्।
विसृज्य चक्रे शान्त्यर्थं बलनीराजनं हरिः।। ६०.३६ ।।
नीराजितबलः शक्तस्तत्र रामं च राघवम्।
सम्प्राप्य प्रययौ स्वर्गं सह देवैः शचीपतिः।। ६०.३७ ।।
एहि उल्लेखक अनुसार महामाया भगवती रामक हाथें रावणकें मरबौलनि। एहिसँ पहिने सात राति धरि देवी राम आ रावणक युद्धक निरीक्षण करैत रहलीह।
वाल्मीकि-रामायणमे एहन कथा नै अछि। ओतए सूर्यक आराधनाक बात अछि आ तें आदित्यहृदय स्तोत्र महिमामण्डित भेल।
तें एहि प्रकारक कथासँ ओहि कालक थीक जहिया वैष्णव, शैव आ शाक्त आपसमे लडैत रहथि ओहि समयमे जे समन्वयवादक प्रवृत्ति जगलैक ताहि कारणें शक्ति-परम्पराक कथामे रामकथाकें घोंसियाओल गेल। हमरा जेनैत ई कथा सभ 11म शतीसँ 15 शती धरि खूब लिखाएल आ प्रचलित भेल।
महाभारतक कथाक संग दुर्गापूजाक सम्बन्ध
महाभारतक कथाक अनुसार कृष्णक द्वारा गीताक उपदेशसँ अर्जुन युद्ध करबाक लेल तैयार तँ भेलाह मुदा दुर्योधनक विशाल सेनाकें देखलनि तँ हुनका भय भेलनि। एहि पर कृष्ण कहलनि जे- डेराउ नै, दुर्गाक उपासना करू। कृष्णक एहि कथन पर अर्जुन दुर्गाक उपासना केलनि आ हुनकासँ विजयक वरदान पाबि युद्ध मे पैसलाह। महाभारत, भाष्मपर्व, अध्याय-23
सञ्जय उवाच -
धार्तराष्ट्रबलं दृष्ट्वा युद्धाय समुपस्थितम् ।
अर्जुनस्य हितार्थाय कृष्णो वचनमब्रवीत् ॥ १॥
श्रीभगवानुवाच
शुचिर्भूत्वा महाबाहो सङ्ग्रामाभिमुखे स्थितः ।
पराजयाय शत्रूणां दुर्गास्तोत्रमुदीरय ॥ २॥
सञ्जय उवाच -
एवमुक्तोऽर्जुनः सङ्ख्ये वासुदेवेन धीमता ।
अवतीर्यं रथात् पार्थः स्तोत्रमाह कृताञ्जलिः ॥ ३॥)
अथ दुर्गादेवीस्तवम्।
श्रीअर्जुन उवाच -
नमस्ते सिद्धसेनानि आर्ये मन्दरवासिनि ।
कुमारि कालि कापालि कपिले कृष्णपिङ्गले ॥ १॥
इत्यादि स्तोत्रसँ अर्जुन दुर्गाक आराधना केने रहथि।
महाभारतमे दोसरो ठाम दुर्गाक आराधनाक स्पष्ट उल्लेख भेल अछि। जखनि युधिष्ठिर अज्ञातवासक लेल विराटक नगरी दिस बिदा भेलाह तँ कार्यक सफलता लेल मनहि मन दुर्गाक स्मरण कएलनि। एतय दुर्गाक स्तोत्र बड महत्त्वपूर्ण अछि।
विराटनगरं रम्यं गच्छमानो युधिष्ठिरः ।
अस्तुवन् मनसा देवीं दुर्गां त्रिभुवनेश्वरीम् ॥ १॥
एहि प्रकारें रावण-वधक कथा दुर्गापूजासँ जुडल आ नवमीक दिन रावणक वधक पश्चात् अगिला दिन विजय-उत्सव मनाओल गेल। एहि प्रकारें रावणक वधक औचित्य सिद्ध होइत अछि।


text: मिथिलाक एक प्रमुख शिक्षण संस्थान द्रोण प्रेप. पब्लिक स्कूल, मुजफ्फरपुरक छात्र सब हरियाणाक प्रसिद्ध अंतर्राष्ट्रीय विद्यालय गुरुकुल कुरुक्षेत्र केर नामांकन प्रवेश परीक्षा मे कुल १३ टा विद्यार्थी पास कैला। उल्लेखनिय अइछ जे ई विद्यालयकेर ३०० सीट लेल ६००० विद्यार्थी परीक्षा देने छल। गुरुकुल मे आधुनिक शिक्षा अपन परम्परागत वैदिक शिक्षा केर साथ करा रहल अइछ। एहि अवसर पर विद्यालय क प्रधानाचार्य राजीव झा उतीर्ण विद्यार्थी सब केँ बधाइ देलथिन, आर अभिभावक लोकनि केँ सेहो आभार जतेलनि। - राजीव झा, प्रधानाचार्य Tel: 8986520700


text:
ऋतुपर्ण (अयोध्या के सूर्यवंशी राजा)
ऋतुपर्ण अयोध्या के एक सूर्यवंशी राजा छी। ऋतुपर्ण अयोध्याक एक पुराकालीन राजा छल। इनकर पिताक नाम सर्वकाम छल। ई अक्षविद्यामे अत्यन्त निपुण छल। जुवामे राज्य हारि जाएके उपन्रात अपन अज्ञातवासकालमे नल 'बाहुक' नामसँ एकर नजदिक सारथिक रूपमे रहल छल। ओ नलके अपन अक्षविद्या देलक तथा नल सेहो अपन अश्वविद्या इनका देलक।
नलवियुक्ती दमयंतीक जखन अपन चर पर्णादद्वारा पता चलल की नल ऋतुपर्ण के सारथि के रूपमे रहि रहल अछि तँ ओ ऋतुपर्णक संदेशा भेजलक, नलक किछ भी पता न लगैके कारण हम अपन दोसर स्वयमवर काइल सूर्योदयक समय करि रहल छी, अत: अहाँ समय रहिते कुंडनिपुर पधारव। नल अपन अश्वविद्याक बलसँ ऋतुपर्णक ठीक समय पर कुन्डनिपुर पहुँचा देने तथा ओतय नल आ दमयम्तीक मिलन भेल।
बौधायन श्रौत्रसूत्र (२०,१२)क अनुसार ऋतुपर्ण भंगाश्विनक पुत्र तथा शफालक राजा छल। वायु, ब्रह्म तथा हरिवंश इत्यादि पुराणसभमे ऋतुपर्णक अयुतायुपुत्र बताएल गेल अछि।


text:
मुजफ्फरपुर केर बरुराज मे महादेव केर पूजा-अर्चना लेल जा रहल महिला कांवरिया पर समुदाय विशेष द्वारा पथराव आर तदोपरान्त आपसी तनावक स्थितिक समाचार अछि।
५००+ महिला एवं लड़की काँवड़िया पर मस्जिद केर पास सँ पथराव, बचाव मे आयल पुलिस केँ दौड़ायल गेल
“काँवड़िया पर पथराव करैत राष्ट्र विरोधी नारा सेहो लगायल गेल” – ई दावा प्रत्यक्षदर्शी लोकनिक अछि।
समाचार साभारः ऑपइंडिया स्टाफ़, 30TH JULY 2019
पत्थरबाजी, तनावपूर्ण स्थिति
पथराव केर बाद इलाका मे तनाव (तस्वीर साभार: प्रभात खबर)
बिहार केर मुजफ्फरपुर मे बरुराज थाना क्षेत्र मे सावन केर दोसर सोमवारी वास्ते जल भरय जा रहल श्रद्धालु लोकनि पर किछु अराजक तत्व द्वारा पथराव कयल गेल। जखन बीच-बचाव वास्ते पुलिस आयल तऽ हुनकहु सभक संग दुर्व्यवहार भेल।
दैनिक भास्कर केर खबरि मुताबिक एसडीएम अनिल कुमार दास मामिलाक जानकारी दैत बतेलनि जे जखन महिला श्रद्धालु ओतय मस्जिद केर पास सँ गुजरि रहल छलीह, तखनहि किछु लोकक द्वारा हुनका सब पर पथराव कयल गेलनि।
एहि घटना मे जखन बीच-बचाव करय पुलिस पहुँचल तऽ मोतीपुर थानाध्यक्ष सह इंस्पेक्टर केर वर्दी पर लागल स्टार केँ सेहो नोचबाक प्रयास कयल गेल। एतय एहि दरम्यान पुलिसवलाक संग गारि-झंझटि सेहो कयल गेल छल। हुनका सब केँ डंटा लय केँ खेहारल गेल छल। मुदा पुलिस तैयो बड़ा समझदारी सँ जल लेबय जा रहली करीब ५०० सँ बेसी महिला ओ लड़की सब केँ निकालिकय सुरक्षित तिरहुत मुख्य नहर सँ पुल धरि पहुँचेलाह। अही बीच स्थिति केँ काबू मे करबाक लेल एसटीएफ केर जवान सब केँ सेहो बजाबय पड़लनि।
ANI
✔
@ANI
Muzaffarpur: Stones were allegedly pelted on ‘Kanwariyas’ when they were passing by a mosque in Baruraj yesterday. SDM Anil Kumar Das said, “girls & women devotees were passing through the route when some anti-social elements pelted stones on them. Situation under control”.#Bihar
जानकारी केर मुताबिक इलाका मे बढ़ैत अराजकता केँ देखैत श्रद्धालु लोकनि केँ दोसर बाट सँ निकालिकय मंदिर परिसर मे पहुँचायल गेलनि। किछु लोक ईहो दावी कयलनि जे पथराव करैते इलाका मे राष्ट्र विरोधी नारा सेहो लगायल गेल, लेकिन हाल धरि जिला प्रशासन केँ एहि तरहक दावाक कोनो पुख्ता सबूत नहि भेटलनि अछि। एसडीएम सेहो आश्वासन देलनि अछि जे जँ हुनका देश विरोधी नारा लगेबाक बारे मे कोनो सबूत भेटतनि तँ ओ एहि पर कड़ा कार्रवाई करता।
कहि दी जे एसडीएम केर मुताबिक यैह इलाका मे पैछला रवि दिन केँ धार्मिक कार्यक्रम केर घोषणा करैत किछु आरो लोक सब केँ मारि-पीट कयल गेल छल। जेकरा बाद जिला प्रशासन द्वारा हिंदू और समुदाय विशेष केर लोक सभक संग बैसिकय ई तय कएने रहय जे दुनू समुदाय शांतिक संग रहत।


text:
अपन परम्परा मे हमर माय आ हम
(सन्दर्भ – दिनचर्या आ स्वास्थ्य)
– प्रवीण नारायण चौधरी
अपने सब मिथिलावासी दिन मुताबिक देवता विशेषक आराधना करैत आबि रहल छी। हमरा त ओतेक नहि बुझल अछि लेकिन माय-काकी-बाबी सब केँ देखैत रहलियनि अछि। शैन-रवि, सोमवारी, मंगलबारी, एकादशी, त्रयोदशी, चतुर्दशी… विभिन्न तरहक दिन, विभिन्न तरहक देवता आ विविध आराधना। हम सब त दिन मे चारि बेर खाली भोकसब टा जनलहुँ…!
आइ वृहस्पति दिन – हिन्दी मे गुरुवार कहल जाइछ, देवता लोकनिक गुरुवर वृहस्पति छथि आर हुनकहि प्रति समर्पित सप्ताहक एक दिन अपन पुरखा लोकनि निर्णय कय केँ निर्धारित कएने छथि। आजुक दिन केर बहुत रास महत्व शास्त्र मे वर्णित अछि।
दिनक महत्व अनुसार सेहो जीवनशैली हुए एहेन बात अपन मिथिला मे जेठ-श्रेष्ठ सब करैत एला अछि। हमर माय केँ देखैत छी, एखन धरि अपन ७म् दशक केर जीवन मे शरीर हल्लूक रखने अछि।
मिथिलाक प्राचीन परम्परा अनुसार कय तरहक व्रत आ आसक्ति सँ मुक्ति केर अभ्यास करैत अछि। ओकर ब्लड प्रेशर, सूगर, थायराइड, आदि सब किछु नियंत्रित छैक।
हम ई सब किछु नहि कय सकलहुँ, एखन ५म् दशक केँ छुबय सँ ४ वर्ष पहिनहि सँ ब्लड प्रेशर केर गोटी खा रहल छी। माय केँ देखैत छी जे एखनहुँ ओ अपन शरीर केँ कखनहुँ गैर-जरूरी विश्राम नहि दैत अछि, लुरुखुरु-लुरुखुरु काज स्वस्फूर्त भाव सँ करिते रहैत अछि। पुतोहु कतबो कहि देथुन जे ई काज माँ नहि करिहथि, मुदा माँ लेल ओ काज बिना कोनो श्रम केँ पूरा करबाक तत्परता एखनहुँ देखैत छी।
बारी मे कय रंग के तरकारी – घेरा, झुंगनी, रामझुंगनी, बोरी, मिर्चाइ, टमाटर, गेनहारी, पटुआ… आर तेकर बाद लत्ती सरियेलहुँ, कखनहुँ फूलक गमला, कखनहुँ भगवती घर, कखनहुँ हनुमानजी चौरा आ अंगना केँ निपब… आह! कतेक कहू! एतबा नहि! माय लेल ५ किलोमीटर चलनाय आइयो कोनो न कोनो बहन्ने होइते टा अछि।
कहियो-कहियो माय सेहो बीमार पड़ि जाइत अछि। कि होइ छौ? माथ ऊपर मुंहे घिचैत अछि, देह मे झुनझुन्नी भरि रहल अछि, उठल नहि भऽ रहल अछि… उठैत छी त होइ यऽ खसि पड़ब…! हमर माय के यैह सब बीमारी!! कय बेर इलाज करेबाक लेल डाक्टर साहेब सब लग लय गेलियैक, अनेकों जाँच करैत छथिन, खून, पिशाब, खखार… सब दुरुस्त। हँ, बेर-बेर कहैत छथि जे वृद्धावस्थाक बीमारी जेना नस सम्बन्धी रोग… हमरा लोकनिक जन्महि केर समय जे फाइलेरिया भेल छलैक से… लेकिन फेर २-३ दिन मे टनमना गेल करैत अछि। सुतल-पड़ल नीके नहि लगैत छैक। ई सारा तन्दुरुस्ती शरीरक साधना सँ सिद्ध होयबाक कारण छैक।
हम सब वर्तमान सन्तति दबाइ फाँकि रहल छी। बीपी, सूगर, कि-कहाँ… शरीर मे अनेकों रोग केँ घर बनि गेल रहैत अछि आ दबाइ फाँकि-फाँकि बैलेन्स मिलबैत छी। धरि अपन परम्परागत दिनचर्या केँ ध्यान नहि रखैत छी। अपना केँ बेसी बुधियार बुझैत छी, खूब व्यस्त रहैत छी…. माय सब पुरान जमानाक लोक, हम सब नव आधुनिक युग के अपना केँ अतुलनीय बुझि रहल छी। लेट सुतनाय, लेट उठनाय, भैर दिन ओकारी-बोकारी करैत मोबाइल पर भिड़नाय…! आर कि रहि गेल अछि हमरा सभक काज? टका कमा लैत छी, बस भऽ गेलैक। जे जतेक बेसी टका कमेलहुँ से ततेक बेसी बुधियार। हाय टका… होय टका… हेल्लो टका!! टका-टका-टका!!
शनि-रवि केँ वीकेन्ड्स होइत अछि, खूब तरल-तड़ल मारनाय एहि वीकेन्ड्स केर खासियत होइछ हमरा सभक लेल। सोम सँ शुक्र धरि ‘टका-टका’ आ घर मे अन्हेरक बात लेल ‘धका-मुका’!! तनाव भरल जिनगी जीबि रहल छी। फेसबुक पर फेस के लफड़ा, बात के रगड़ा बात के झगड़ा…. लागल रहैत छी। मिथिला गेल निखत्तर मे, बाप-पुरखाक शिक्षा गेल तेलहन्डी मे। कि फर्क पड़ैत अछि हमरा सब केँ? हाहुत्ती पैसल अछि टका कमाय के – चाहे जाहि विधि कमाय।
माय कहैत छैक – राम की बनाई बात सोही बात करिये, जाही विधि राखे राम ताहि विधि रहिये, आ हम सब कहैत छी ‘राम तेरी गंगा मैली हो गई पापियों के पाप धोते धोते’। सीताजी के वकील बनिकय रामजी पर फौदारी करैत छियैक। सीताजी केँ न्याय दियाबय लेल अपन-अपन बुद्धि जोतय छियै। कतेक बुधियार, कतेक होशियार हम-अहाँ! छै न बात विचार करयवला!!
ताहि पर सँ आबि गेल अछि कोरोना!! ई सार कोरोना त आर बुझू किदैन भऽ गेल अछि। आइ लगभग डेढ साल सँ कोरोना ई, कोरोना ओ, कोरोना कि… भैर दिन टीवी पर, सोशल मीडिया मे, डब्ल्यू-एच-ओ सँ लैत विभिन्न देशक सरकार, विज्ञान आ स्वास्थ्य विभाग सब बौखि रहल अछि, मुदा कोरोना एकरा सब संग अपन नव-नव वैरिएन्ट्स आ म्युटेन्ट्स सभक संग चोर-नुकैया खेला रहल अछि। कतेको लोक एहि बीच असमय एहि लोक सँ परलोक चलि गेलाह… बेसी बेर कोरोना केँ दोख दय कय हम सब निवृत्त भऽ गेलहुँ।
शरीरक गणित हम सब वर्तमान मोडर्न मेडिकल युग मे नीक बुझि रहल छियैक आ कि हमरा सभक पुरखा बुझैत छलखिन? एक बेर फेर सँ ओहि दिन मुताबिक आहार, विहार आ साधना विचार केर समय त नहि आबि गेल? हम एखन निरन्तर यैह सब सोचि रहल छी। चरैवेति-चरैवेति!!


text:
मैथिली साहित्य केर विकासक इतिहास पर स्वयं मैथिल विद्वान् कतेक शोध केलनि ई सर्वविदिते अछि, लेकिन अंग्रेज विद्वान् आ शोधकर्ता लोकनिक शोध तथा विचार सँ मैथिली भाषाक विस्तृत रूप वैश्विक परिवेश मे प्रसारित भेल एकर विलक्षण विवरण भेटैत अछि। डा. जार्ज अब्राहम ग्रियर्सन केर नाम एहि पाँति मे सर्वोपरि अछि। योरोपिय देश मे जर्मनी, बेलायत, फ्रांस आ लगभग हरेक विकसित राष्ट्रक विद्वान् द्वारा मैथिली पर किछु न किछु कार्य करबाक चर्चा बेर-बेर सुनैत आबि रहल छी। संयोजनक कमी आ मैथिली प्रति सरकारी उपेक्षा सँ ई सब महत्त्वपूर्ण कार्यक विवरण कतहु एकठाम संकलित नहि भेटैत अछि, लेकिन अलग-अलग विद्वान् व विचारक केर शोधपूर्ण लेखनी सँ समय-समय पर एहेन जानकारी हमरा सबकेँ उपलब्ध होइत रहैत अछि। डा. रामवृक्ष बेनीपुरी द्वारा लिखल पोथी विद्यापति के पदावली मे सेहो एहेन कतेको उक्ति सँ दर्शन करबाक सौभाग्य भेटल छल, जाहि मे विद्यापतिक पदावलीकेँ सूर्य आ चन्द्रमाक अस्तित्वक संग-संग जिबैत रहबाक दावी देखि कतबा प्रेरणा भेटल छल से शब्द मे कोना राखल जा सकैत छैक, बस सृजनशक्ति सँ सींचित साहित्य प्रति आकर्षण ओतहि सँ शुरु होयबाक व्यक्तिगत अनुभव रखैत छी।
गाम-घरक परिवेश मे पलल-बढल जीवन लेल ग्रामीण संस्कृतिक अतिरिक्त किताबी शिक्षाक अलावे बाहरी ज्ञान प्राप्त करबाक साधन एक समय रेडियो टा छलैक। बड़-बुजुर्ग लोकनि शख सँ रेडियो सदिखन काँख मे रखिते टा छलाह। समय-समय पर समाचार आ संगीत, नाटक, चर्चा, आदिक प्रस्तुति रेडियो द्वारा सुनल जाइत छल। रेडियो मे ताहू दिन विभिन्न वेभ मेगाहर्ज पर अलग-अलग भाषाक विचार-विमर्श सुनबा लेल भेटैत रहल छल। विज्ञानक चमत्कार आइ जतेक विस्तृत रूप मे अछि से १९९०-२००० केर दशक सँ पहिने कम छल। दूरदर्शन आ मोबाइल केर चर्चो नहि छल, मुदा रेडियो फ्रीक्वेन्सी ई संकेत जरुर देने छल जे भविष्य मे सुनबाक संग लोक देखियो सकत। मैथिली भाषा सेहो रेडियो मे समुचित स्थान पौलक, एहि पर शोधमूलक आलेख नहि पढि सकबाक कारणे बेसी विस्तार सँ नहि लिखि सकैत छी लेकिन एतेक अनुमानो सँ कहि सकैत छी जे रेडियो प्रसारणक संग-संग मैथिली भाषाक प्रयोग रेडियो द्वारा शुरु कैल गेल देश स्वतंत्रता प्राप्तिक बादे।
मैथिली लोक-गीत, गाम-घरक परिवेश पर विचार-चर्चा, खेती-पाती संबंधी जानकारी आ नाटक – यैह किछु विधा द्वारा मैथिली भाषा रेडियो मे अपन स्थान अन्य भाषाक समानान्तर स्थापित केलक। पूर्व मे प्रस्तुत एक नाटक केर दृश्य – ओ पुरान तस्वीर फेसबुक पर आकाशवाणी पटना द्वारा शेयर कैल देखबाक अवसर भेटला सँ ई लिखबाक लेल प्रेरित भेलहुँ; संगहि एहि दिशा मे आरो महत्त्वपूर्ण शोधमूलक आलेखक संग एक स्मारिका बनय सेहो लालसा बढल। डा. गंगेश गुंजन – प्रख्यात मैथिली तथा हिन्दी साहित्यकार पूर्व मे रेडियो कार्यक्रम द्वारा मैथिली केँ उत्कर्ष बढौलनि। हुनकहि मार्फत ई तस्वीर एतहु राखय लेल संयोग भेट रहल अछि। एहि तस्वीर मे अन्य प्रसिद्ध मैथिली कवि प्रभास कुमार चौधरी सहित अन्य पुरोधागण अपन ओहि जमानाक जिवट-स्वरूप मे देखा रहला अछि। डा. गुंजन एहि मे सँ बहुतोक पछात परिचय प्रोफेसर, निदेशक, वरिष्ठ अधिकारी आदिक रूप मे करैत छथि। विस्तार सँ पैसबाक समय नहि रहबाक कारणे बस विषय केँ छूबैत रेडियो द्वारा मैथिली केँ देल प्राणदान पर हम केन्द्रित रहय लेल चाहैत छी। ई स्पष्ट अछि जे रेडियो द्वारा मैथिली केँ अंगीकार करब एहि भाषाक आयू वृद्धि करय मे महत्त्वपूर्ण भूमिकाक निर्वाह केलक।
बाद मे आकाशवाणी दरभंगा सँ संचालित अनेको रेडियो कार्यक्रम हम ग्रामीण परिवेशक लोक वास्ते जीवनचर्याक हिस्सा बनबाक अनुभूति सेहो प्राप्त केने छी। खास कय भोर आ साँझ – भोर रेडियो द्वारा रामायण आ आध्यात्मिक प्रस्तुतिक संग शुरु होइत छल, खन प्रादेशिक समाचार, खन बिबिसी आ खन अल ईण्डिया रेडियो केर सिलोन केन्द्र सँ फिल्मी गीतक बिनाका प्रस्तुति, कतेको स्वाद सँ भरल छल रेडियो। संध्याकालक ‘गाम-घर’, ताहि पर खुरखुर भाइ, बटुक भाइ, कोन बहिन आदिक प्रस्तुति आ चर्चाक मिठास सँ सराबोर रहैत छलहुँ। ताहि मे लोकगीतक संङोर सेहो विलक्षण होइत छल। छोट-छोट नाटिका आदिक प्रस्तुति सेहो समय-समय पर भेटिते छल। अनेको सामाजिक कूरीति पर प्रकाश दैत रेडियो कार्यक्रम मानू जे संस्कार मे कमीकेँ पूरा करबाक कार्य बखूबी करैत छल। मैथिली मे कैल गेल प्रस्तुति सँ अंग-प्रत्यंग एकटा अलगे सजीवता प्राप्त करैत छल। ओना हिन्दी या अंग्रेजीक ज्ञान सच पूछी तऽ रेडियो सँ शुरु भेल, विद्यालय मे शिक्षक केर हिन्दी प्रयोगक कोनो महत्त्व नहि होइत छल, जाबत ओ मैथिली मे बात नहि बुझबैथ ताबत संतोष नहि होइत छल। तैँ रेडियो जीवन-संस्कारक अभिन्न अंग बनि गेल कहबा मे कोनो अतिश्योक्ति नहि आ मैथिली रेडियो द्वारा सुनब एकटा अलग उत्साह, जोश आ हिम्मत दैत छल समस्त जनमानस केँ।
हालहु एफएम रेडियोक जमाना मे धीरेन्द्र प्रेमर्षि आ रूपा झा द्वारा संचालित रेडियो कार्यक्रम हेल्लो मिथिला मैथिल जनमानसक मानसपटल पर एकटा अलगे छाप छोड़लक। खासकय एहि मे जेना टेलिफोन द्वारा आम जनमानस केँ अपन विचार रखबाक अवसर देल गेल – संगहि देश-विदेश कतहु रहनिहार केँ रेडियो पर फोन लगाय अपन लोक धरि आवाज आ समाद पहुँचेबाक मौका भेटल आ संगहि प्रेमर्षिजी तथा रूपाजी केर विकसित ज्ञान सँ समाजकेँ एकटा दिशा-दशा परिवर्तन हेतु जे प्रेरणा भेटल ताहि सब सँ रेडियो कार्यक्रमक महत्त्व मैथिली लेल आइयो ओतबे प्रासंगिक आ आवश्यक बुझाइत अछि। वास्तव मे मिथिला आइयो गामहि मे ९०% जिबैत अछि। गामहि सँ जुड़ल बातक जोर आइयो चलैत छैक। मोबाइल, टेलिविजन, इन्टरनेट – कतेको प्रकारक आधुनिक सुविधा आबियो गेलाक बावजूद मिथिला गामक परिवेश मे बाँचल अछि आ रेडियो ओतबे आवश्यक आइयो छैक।


text:
कार्तिकेय
कार्तिकेय वा मुरुगन (तमिल भाषा: முருகன்), एक लोकप्रिय हिन्दू देवता छी आ हिनकर अधिकतर भक्त तमिल हिन्दू अछि । हिनकर पूजा मुख्यत: भारतक दक्षिणी राज्यसभ आ विशेष करि तमिलनाडुमे कएल जाइत अछि एकर अतिरिक्त विश्वमे जतय कतौ भी तमिल निवासी/प्रवासी रहैत अछि जाहिना कि श्रीलंका, मलेसिया, सिङ्गापुर आदिमे सेहो ई पुजल जाइत अछि। हिनकर छ: सभसँ प्रसिद्ध मन्दिर तमिलनाडुमे स्थित अछि। तमिल ई तमीज कादुवुल वा तमिलसभक देवता कहिक सम्बोधित करैत अछि, ई भारतक तमिलनाडु राज्यक रक्षक देव सेहो छी।
कार्तिकेय जी शिव पार्वतीक पुत्र छी तथा सदैव बालक रूप ही रहैत अछि। मुद्दा उनकर ई बालक स्वरूपक सेहो एकटा रहस्य अछि।
कार्तिकेयक नाम[सम्पादन करी]
संस्कृत ग्रन्थ अमरकोषक अनुसार कार्तिकेयक निम्न नाम अछि:
- १. कार्तिकेय
- २. महासेन
- ३. शरजन्मा
- ४. षडानन
- ५. पार्वतीनन्दन
- ६. स्कन्द
- ७. सेनानी
- ८. अग्निभू
- ९. गुह
- १०. बाहुलेय
- ११. तारकजित्
- १२. विशाख
- १३. शिखिवाहन
- १४. शक्तिश्वर
- १५. कुमार
- १६. क्रौञ्चदारण


text:
कुमुदानन्द झा, सहरसा। सितम्बर १, २०१५. मैथिली जिन्दाबाद!!
पूर्व विधायक सहरसा संजीव झा पर डीएम केर कुर्सी पर जबरदस्ती बैसबाक आ सरकारी कामकाज मे बाधा पहुँचेबाक एकटा पुरान मोकदमा-मामिला मे हालहि २८ अगस्त केँ सहरसा व्यवहार न्यायालय मे आत्मसमर्पण केलाक बाद जमानत खारिज करैत हुनका जेल पठा देल गेल छल। पुन: हुनकर वकील द्वारा जिला जज केर सोझाँ जमानत केर याचिका पेश कैल गेलाक बाद काल्हि ३१ अगस्त सुनवाई भेलाक बाद हुनका जमानत दय देल गेलनि। जेल सँ रिहा भेलाक बाद पूर्व विधायक संजीव झा अपन समर्थक आ पार्टी कार्यकर्ता सबकेँ जेल सँ रिहा हेबाक समय पर देल गेल समर्थन प्रति आभार प्रकट करैत धन्यवाद ज्ञापन केलनि अछि।
विदित हो जे सहरसा सँ भाजपा द्वारा किनका टिकट भेटत एहि पर संशय विद्यमान् अछि। सामाजिक संजाल पर निवर्तमान विधायक आ पूर्व विधायक केर नाम पर एखनहि सँ वोटिंग करायल जा रहल अछि। जनता मे संजीव झा केर लोकप्रियता डा. आलोक रंजन सँ अलगे भेलाक बादो बिहार मे चलि रहल राजनीतिक परिस्थिति आ परिवर्तन केर समर्थन मे रहनिहार बड गंभीरता सँ प्रतिक्रिया दय रहला अछि जे पार्टी जेकरा टिकट देत, वोट ओकरे देब। दोसर दिशि संजीव झा केर समर्थन मे हुनक जनप्रिय बनिकय व्यवहार करबाक आ मृदुलताक परिचय केर खूब चर्चा कैल जा रहल अछि। आलोचक केर शब्द मे संजीब झा जतय समुदायक हित आ विकास लेल सोचैत छथि से कला आन नेता मे नहि देखल जा सकल अछि।
संजीव झा एकटा जुझारू नेता आ मिथिलाक ऐतिहासिकता केर प्रबल समर्थक छथि। अपन कार्यकाल मे खुलस्त रूप सँ पृथक मिथिला राज्यक औचित्य पर अपन समर्थन केने छलाह। संगहि संपूर्ण उत्तर बिहार केर आर्थिक उपेक्षाक विरोध मे सेहो आवाज उठौने छलाह। विगत समय मिथिला राज्य निर्माण सेना द्वारा आयोजित रथयात्राक समापन पर संपूर्ण रथयात्री लोकनि केँ विशेष सम्मानक संग आशीर्वाद सेहो देने छलाह। हुनकर कथन स्पष्ट छन्हि जे अपन पहिचान आ स्वाभिमानक संग स्वराज्य हमरा सबहक जन्मसिद्ध अधिकार थीक। संजीब झा एकटा राष्ट्रवादी नेताक रूप मे सेहो सुपरिचित छथि। पहिल बेर जखन सहरसा मे बड़ी रेललाइनक उद्घाटन लेल तत्कालीन केन्द्रिय रेलवे मंत्री लालू प्रसाद यादव समारोह मे आयल छलाह, ओत्तहु विधायक केर रूप मे संजीव झा अपन विचार बड़ी बेवाकी सँ रखैत रेलवे मंत्रीक सोझाँसोझी विरोध केने छलाह, जे एहि क्षेत्रक मतदाता केँ आइ धरि स्मृति मे ओहिना बनल अछि।


text:
नई दिल्ली। अखन उपभोक्ता क मोबाइल व्यस्त अछि कनी काल बाद कोशिश करू, अहां जाहि नंबर पर गप करए चाहैत छी ओ अखन सेवा में नै अछि, ई नंबरक सेवा समाप्त भ गेल अछि… जी हां, आब किछु एहने संदेश सुनाई देत कोसी क्षेत्र क लोक कए जखन ओ एक दोसरा क मोबाइल पर नंबर मिला कए गप करबाक कोशिश करताह। कोसी क्षेत्र क लोक लेल एकटा पैघ सनेस देलक अछि दूरसंचार मंत्रालय। कई सालक मांग कए पूरा करैत सरकार आब मैथिली मे मोबाइलक आईवीआर देबाक फैसला लेलक अछि। सहरसाक विधायक आलोक रंजन क पहल पर इ संभव भ सकल अछि। ज्ञात हुए जे फरवरी मे अलोक रंजन केंद्रीय संचार मंत्री कए एकटा पत्र लिखि कए निवेदन केने छलाह जे मैथिली संविधान क अष्टम सूचि मे शामिल भाषा अछि ताहि लेल तेलुगु आ मराठी जेना एकरो मोबाइल क आईवीआर मे शामिल कैल जाए। ओ एकर पक्ष मे बहुत रास आर तर्क देने छलाह, जेना ग्रामीण क्षेत्र क लोक हिंदी या अंग्रेजी बेसी नै बुझैत अछि ताहि लेल हुनक अपन भाषा मैथिली मे सूचना भेटबा स आसानी रहत।
आख़िरकार विधायक क मेहनत सफल भेल आ पाँच मासक बाद केंद्र सरकार दिस स हुनका अनुकूल जवाब भेटल अछि। केन्द्रीय संचार मंत्री कापिल सिब्बल एहि लेल तैयार भ गेलाह अछि आ मंत्ररलयक अधिकारी कए एहि दिसा मे काज करबा लेल कहलथि अछि। मंत्री एहि क्षेत्र क जीएसएम् क्षेत्र वृद्धि पर सेहो जोड़ देलथि अछि। किछु दिन आर बाट ताकू जहिना इलेक्ट्रोनिक प्रक्रिया पूरा भ जाएत अहाँ सब अपन मोबाइल पर मैथिली मे उद्घोषणा सुनब।
एहि सूचना स सहरसाक विधायक आलोक रंजन क संगहि पूरा कोसी क्षेत्र गदगद अछि। विधायक क एहि भगिरथि प्रयास लेल इ’समादक सेहो हार्दिक शुभकामना।


text:
विचार
– प्रवीण नारायण चौधरी
बहुत जरूरी काज – मैथिली मे कार्टून कैरेक्टर आधारित फिल्म धारावाहिक के निर्माण आ प्रदर्शन
मिथिला ब्वाइज द्वारा मैथिली मे नीक-नीक कार्टून फिल्म सब बनायल जाइत अछि, लेकिन हिनका सभक काज बेसी रास एकरंगा आ एक्के आयुवर्ग (एडल्ट) लेल बेसी भेल करैत अछि।
आइ जरूरत अछि जे बालोपयोगी, बाल-मनोरंजन योग्य, मिथिलाक बाल्यकालक मौलिकता सब केँ देखबयवला, कबड्डी, चैत-चिक्का, झुटका-बघन्डो, बच्चा-बच्चा द्वारा पानि मे चुभकनाय आ पानि मे हेलय सँ लैत गुरकुनियाँ छनबाक आ विभिन्न खेल सब यथा टाइल-गुल्ली, गोलीक अनेकों खेल गैया-पार, ठोक्का, ढेमफुल, आदि, आदि… ई सब पर आधारित ‘कार्टून फिल्म’ सब बना-बना यूट्यूब व सोशल मीडिया मार्फत परसल जाय।
आजुक धियापुता केँ स्पाइडरमैन, शक्तिमान, मोटू-पतलू, विभिन्न कौमिक्स आ कौमिक्स कैरेक्टर संग परी आ पंचतंत्र सभक कथा पर आधारित लघुफिल्म, सीरियल आदि काफी आकर्षित कय रहल छैक। यथार्थतः ‘हिन्दी’ भाषा केँ बच्चा-बच्चा के जीन मे प्रवेश करेबाक कार्य एहि सब तरहक सामग्री केँ जाइत छैक। मैथिली भाषा मे ‘मीडिया हाउस’ खुजि रहल अछि लेकिन एहि सब तरहक प्रोडक्शन पर शायद कम ध्यान जाइत छैक। अगबे डीजे आ फूहड़-अश्लील गीत सँ बेसी व्यूज पेबाक दीवानगी मे बहुल्यजन ओझरायल अछि। हम त आग्रह करब जे विश्व परिवेशक बढैत डेग संग मैथिलियो के डेग बढय। एहि सँ मैथिलीक भविष्यक सन्तति सुरक्षित रहत।


text:
मैथिली साहित्य मे एकटा भागिरथ प्रयास भ’ रहल अछि। संभवत: पहिल बेर एहन युवा कथाकारक साझा संग्रह प्रकाशित भ’ रहल अछि जाहि मे मैथिलीक व्यापक भूगोल आ व्यापक समाजक प्रतिनिधित्व सुनिश्चित कएल जा रहल अछि। ई काज मैथिली साहित्य सम्मेलन दिल्ली क’ रहल अछि।
मैथिली साहित्य सम्मेलन द्वारा कथासम्राट हरिमोहन झा जयंती अवसर पर 18 सितंबर 2019 कें नई दिल्ली स्थित हिंदी भवन मे ‘कथा कानन’ पोथी विमोचन समारोह आयोजित कएल जाएत।
एहि समारोह संबंध मे जानकारी दैत मैथिली साहित्य सम्मेलनक अध्यक्ष संजीव सिन्हा कहलनि जे गत बरख जुलाई मास मे घोषणा कएल गेल छल जे सम्मेलन कथा पर केंद्रित पोथी प्रकाशित करत। आब ई योजना साकार रूप ल’ रहल अछि।
सिन्हा पोथी पर प्रकाश डालैत कहलनि जे एहि पोथी मे 40 बरख सं कम उमेरक 30 टा युवा कथाकारक कथा संगृहीत अछि। उक्त योजना मे एक बरख लागि गेल, कारण जे मैथिली मे समकालीन युवा कथा कम आ कविता बेसी लिखि रहल छथि।
मैथिली साहित्यक वर्तमान परिदृश्य संबंध मे ओ कहलाह जे मैथिली भाषी लोकक संख्या 7 करोड़क करीब छै आ कुल 28 जिला मे ई बाजल जाइत अछि। मुदा आइ मैथिली साहित्य सक्रियता 4-5 जिला मे भ’ रहल छै। ई चिंताक बात थिक।
सिन्हा पोथीक विशेषता मादे कहलनि जे मैथिली कथाक विकास हो, से एहि पोथीक लक्ष्य थिक। मैथिलीक व्यापक भूगोल आ व्यापक समाजक प्रतिनिधित्व कें ध्यान मे रखैत एहि पोथी मे 11 जिलाक युवा कथाकारक कथा संगृहीत अछि आ ई लेखक सभ व्यापक समाजक प्रतिनिधित्व करैत छथि।
पोथी विमोचन समारोह मे दिल्ली मे रहनिहार मैथिलीक वरिष्ठ साहित्यकार सभ कें आमंत्रित कएल जा रहल छै। शीघ्रहि एकर विस्तृत विवरण मैथिलीजिंदाबाद पर प्रस्तुत होएत।
विदित हो जे एहि कथा-संग्रहक संपादक संजीव सिन्हा आ सह संपादक रामबाबू सिंह छथि। पूर्व मे राष्ट्रीय राजधानी दिल्ली मे मैथिली लेखक संघ आ मैथिली साहित्य सम्मेलनक तत्वावधान मे मैथिली लिटरेचर फेस्टिवलक आयोजन कएल गेल छल आ सीतामढ़ी मे मैथिली कवि सम्मेलनक आयोजन सेहो। सम्मेलन एहि बरखक अंत मे मुजफ्फरपुर मे मैथिली कवि सम्मेलन आयोजित करबाक योजना सेहो बनएने अछि।
मैथिली भाषा-साहित्यक व्यापकता केँ अनेकों बहन्ना आ छुद्र-कुत्सित सोच सँ जाहि तरहें किछेक जिलावासीक लोक लेल बंधक बनायल गेल तेकर जहरीला असरि केँ कम करबाक वास्ते मैथिली साहित्य सम्मेलनक उपरोक्त कार्यक्रमक सफलताक शुभकामना दैत मैथिली जिन्दाबादक संपादक प्रवीण नारायण चौधरी कहलनि कि एहि तरहक आयोजनक लाभ मैथिली केँ पुनः अपन पूर्वक वृहत् विस्तृत क्षेत्र प्रदान करत। हाल जे दरभंगा, मधुबनी आ सहरसा मे मात्र किछु-किछु भ’ रहल छैक से एहि तरहक आयोजनक उपरान्त भविष्य मे आरो-आरो ठाम (जिला सभमे) भाषा-साहित्य प्रति मैथिलीभाषी मे स्फूरणा जाग्रत होयत।
मधुबनी, दरभंगा, सहरसा, समस्तीपुर, बेगूसराय, सुपौल, मधेपुरा, अररिया, सीतामढ़ी, भागलपुर, खगड़िया आ जनकपुरक युवा कथाकार लोकनिक कथा सब केँ समेटल जेबाक जनतब भेटल अछि, आर संपादक सिन्हा स्वयं सीतामढ़ी जिला सं छथि। उल्लेखनीय गप ईहो अछि जे विषयवस्तु, कथ्य, शिल्प आ भाषा शैली पर ध्यान दैत कथा सभक चयन कएल गेल अछि।


text:
कलिंग लिटरेरी फेस्टिवल (Kalinga Literary Festival) द्वारा दू दिवसीय ऑनलाइन मैथिली लिटरेरी फेस्टिवल (Maithili Literary Festival) केर आयोजन कएल गेल. एहि आयोजन मे देश-विदेश केर मैथिली साहित्यकार लोकनि भाग लेलनि.
कार्यक्रमक पहिल दिन केंद्रीय भारतीय भाषा संस्थान (Bharatiya bhasha sansthan) केर पूर्व निदेशक उदयनारायण सिंह ‘नचिकेता’ संगहि वरिष्ठ मैथिली साहित्यकार प्रदीप बिहारी, अरविंद ठाकुर, श्री रमेश, रमेश रंजन, महेंद्र नारायण राम आ मैथिली लेखक संघ केर महासचिव विनोद कुमार झा मैथिली साहित्य केर विभिन्न विषय पर चर्चा केलनि. आयोजनक संयोजक डॉ. कमल मोहन चुन्नू मैथिली साहित्य केर भविष्य पर प्रकाश देलनि. एहि सत्र केर संचालन अजीत आजाद केलनि.
(विस्तृत शीघ्र)
Tags: हालचाल


text:
मिथिलानी विशिष्ट व्यक्तित्व परिचय
– किरण झा, मुम्बई
नेहा शर्मा भारतीय मोडल और फिल्म अभिनेत्री छैथ। हिनकर जन्म बिहार के भागलपुर में 21 नवम्बर 1987 केँ भेलन्हि। नेहा शर्मा शुरुआत के पढाई लिखाई भागलपुर कान्वेंट स्कूल सँ केलन्हि। हिनकर पिता अजीत शर्मा भागलपुर के कांग्रेस विधायक छथि। नेहा शर्मा फैशन डिजाइनिंग के कोर्स कय मोडेलिंग दुनियाक एक चर्चित मोडेल बनलैथ। ओकर बाद पहिल फिल्म तेलगु रहैन। पहिला हिन्दी फ़िल्म मोहित सुरी के क्रूक रहैन, जे असफल भऽ गेलन्हि। ओकर बाद तेरी मेरी कहानी, क्या सुपर कुल हैं हम, ओकर बाद विवेक ओबराय के साथ सेहो फिल्म केलन्हि। अखन दू टा फिल्म आबय वला छन्हि। हिनका देखने रही, मगर मालुम नहि छलय जे ई अपन बिहार के बेटी छथि। प्रवीनजी आइ सभ गोटे केँ कहलखिन्ह अपना मिथिला के विशिष्ट मिथिलानी सभक परिचय व व्यक्तित्वक बारे मे लिखय ताहि क्रम मे हम हिनका ऊपर लिखब उचित बुझि यथासंभव जानकारी लिखलहुँ अछि। जिनका बहुत कम लोक जनैत छैक अहाँ सब हुनका बारे मे लिखू से हमहुँ अनुरोध करैत छी। प्रसिद्ध लोक केँ सभ जनैत छैक, लेकिन बहुतो एहेन कर्मठ लोक छथि जिनकर परिचय सभक सोझाँ नहि आबि सकल छन्हि। एहि तरहें लेखनी कयला सँ हुनको सभक परिचय सोझाँ आओत से विश्वास अछि। नेहा शर्मा केँ बहुत बहुत शुभकामना आबय वला समय मे सफलता लेल।


text:
बिहार मे महागठबंधन के सबसे बड़का नेता लालू यादव उत्तर प्रदेश मे लगातार सपा - कांग्रेस के लेल प्रचार करैत छला। ओ लगातार सपा के जीतक दावा सेहो करैत छला। लालू लगातार प्रधानमंत्री पर हमलावार रहला। सिर्फ लालू नहि हुनकर पुत्र तेजस्वी यादव सेहो उत्तर प्रदेश चुनाव लेल लगातार पीएम पर हमला करैत छला। लालू कहने छला कि बिहारे जोका उत्तर प्रदेश मे बीजेपी कए जनता उखैड फेकत। मुदा भेल उल्टा, आब एतबा तेँ तय भ' गेल अछि कि बिहार जोक लालू के उत्तर प्रदेश मे करिश्मा नहि चलल।
एनामे पूर्व मुख्यमंत्री जीतनराम मांझी दावा कएलनि अछि कि उत्तर प्रदेश मे समाजवादी पार्टी के हारक बाद लालू कमजोर हेता। ओतहि, नीतीश मजबूत हेता। कहल जायत अछि कि बिहार मे सत्ता केर बागडोर भलेहिं नीतीश लग अछि, लेकिन कैको मामला मे चाभी लालू लग होयत अछि।
ओनाकि नीतीश कुमार इशारा - इशारा मे संकेत देबा से नहि चूकैत छैथ कि राजनीति मे किछूभी संभव अछि। कैको मुद्दा पर बीजेपी के समर्थन करि नीतीश कुमार अप्पन इरादा जाहिर सेहो केना छैथ। नीतीश राष्ट्रीय स्तर पर इयो तैयारी क' रहल छैथ कि खुद मजबूत विपक्ष के नेताक तौर पर प्रस्तुत होयथ।


text:
सेन्टा क्लज
सांता क्लोज क सेंट निकोलस, फादर क्रिसमस (क्रिसमस के जनक), क्रिस क्रिंगल, या मात्र "सांता " के नाम से जानल जाएत अछी। पौराणिक आर ऐतिहासिक दृष्टि से ओ लोक कथासभ मे प्रचलित एक व्यक्ति छी। कतेक पश्चिमी संस्कृतिसभ मे एहन मानल जाएत अछी के सांता क्रिसमस क पूर्व संध्या, यानि २४ दिसम्बर क शाम या देर राईत के समय के दौरान बढिया बच्चा के घर मे आवि के ओकरा उपहार देईत अछी।[१] सांता क आधुनिक आकृति क व्युत्पत्ति सिंटरक्लास क डच आकृति से भेल[२], जेकरा संभवतया उपहार दै वाला सेंट निकोलस से सम्बंधित मानल जाएत अछी। सेंट निकोलस एक एहन ऐतिहासिक आकृति छी, जे हेगिओग्राफिकल कहानिसभ मे मिलैत अछी। एही सँ लगभग मिलैत जुलैत एक कहानी बीजान्टिन आर यूनानी लोककथासभ मे प्रचलित अछी, बेसिल अफ केसारिया (Basil of Caesarea). १ जनवरी क ग्रीस मे बेसिल क फीस्ट दिवस मनाएल जाएत अछी, ई दिन उपहारसभ क आदान प्रदान कएल जाएत अछी।
एहो सभ देखी[सम्पादन करी]
सन्दर्भ सामग्रीसभ[सम्पादन करी]
- ↑ Poll: In a changing nation, Santa endures. एसोसिएटेड प्रेस, 22 दिसम्बर 2006.
- ↑ सेंट निकोलस, सिंटरक्लास, सांता क्लोज


text:
साभार फेसबुक
जहिया सँ सामाजिक संजाल केर लोकप्रियता बढय लागल अछि, फोटो द्वारा स्मृति आम जन समक्ष राखबाक प्रवृत्ति सेहो बढि गेल अछि। आइ-काल्हि हरेक क्षण केँ लोक फोटो रूप मे संरक्षित राखय लेल चाहैत अछि। आब कैमरामैन आ कैमरा ताकबाक आवश्यकता नहि रहि गेल अछि। आब तऽ अहाँक हाथ मे मोबाइल अछि, मन मे कतेको रंगक विचार अछि, समयक संग अछि, रंग-बिरंगी दृश्य अछि – बस जखनहि मोन भेल तखनहि क्लीक करू। ईहो नहि जे फोटो अपने टा देखलहुँ वा फेर एल्बम मे सजाकय रखलहुँ जे मित्र-बंधु-परिजन केँ देखायब… बल्कि आब देखाबइयो लेल सुविधा अछि जे अपन मोमेन्ट्स केँ हजारों-हजार मित्र संग शेयर करबाक लेल फेसबुक या ट्विटर आदि द्वारा पोस्ट करू।
एहेन नव जमाना मे मैथिल जनमानस लेल तऽ मानू जेना रामराज आबि गेल अछि। अपन गाम-घर आ मूल संस्कृति सँ दूर रहितो ओ सब कतहु छथि तऽ अपन संस्कार केँ रक्षा करबाक भरपूर चेष्टा कय रहला अछि। आर, प्रदर्शन करबाक लेल जे भितर मे एकटा इच्छा सब केँ रहैत छैक तेकरा खानापूर्ति कय रहल अछि ई सामाजिक संजाल। जे मोन मे अछि से लिखिकय अपन मित्रवर्ग व बंधु-परिजन आदि सँ शेयर करू। घर मे वा समूह मे जतय कतहु कोनो खास कार्यक्रम भेल तेकर फोटो सेहो खींचू, विडियो सूट करू आर ओकरा आम जनमानस मे पहुँचेबाक लेल अपन प्रोफाइल पेज वा ग्रुप आदिक मार्फत – व्हाट्सअप आदिक मार्फत आम जनमानस मे पहुँचाउ। आर, जखन मिथिलाक खास पाबैनक दिन हो, तहिया अहाँ केना पाबैन मनेलहुँ ताहि क्षणक स्मृतिचिह्न फोटो सँ दोसर कि नीक होयत, से ताहि क्षणक फोटो सब पोस्ट करू। जीँ हाँ! एहि बेरुक तिला संक्राति मे सब सँ बेसी जे फोटो लोकप्रियता हासिल कएलक ओ थीक कोलकाता सँ श्री अशोक झा भोली द्वारा खिचड़ीक चारि यार – घी पापड़ दही अँचार केर अत्यन्त रमणीक फोटो। देखिते मुंह मे पानि आबयवाला। ओना तऽ अशोक जी अपनहि पलथी मारिकय बैसल छथि आ हुनक धर्मपत्नी पूर्ण मैथिलानीक अंदाज मे अपन पति केँ पुरान जमाना जेकाँ बियैन होंकैत खुएबाक अदा सेहो प्रस्तुत करैत एकटा फोटो मे देखायल छलाह…. लेकिन ताहू सँ बेसी जे फोटो लोकप्रिय बनल ओ थीक अगबे खिचड़ी आर ओकर चारू यार केर विलक्षण प्रस्तुति।
मैथिली जिन्दाबाद बहुत दिन सँ एकरा अपन पेज स्थान देबाक लेल आतूर छल, ध्येय एक्कहि टा जे मिथिलाक लोक केँ मिथिलांग सँ जोड़िकय राखल जाय आर एहेन विलक्षण फोटो आदि प्रस्तोता केँ सेहो समुचित प्रोत्साहन देल जाय। आउ देखैत छी – अशोक झा भोली केर ओ सबटा प्रस्तुति!!
अपन फेसबुक पर १५ जनबरी अशोक जी पोस्ट केलनिः
आइ देलियै दमसा क् गरमागरम खिच्चरिक संग तरुआ तरकारी , अहु सब त उम्मीद अछि दमसेनेहे होयब मित्रगण !!
जय हो मिथिला जय हो मैथिल !!!
आर एहि संगे दुइ टा अति रमणीक फोटो देलनि, जाहि मे निचांक फोटो दिल्ली सँ सुसान्त झा (पत्रकार) द्वारा शेयर करैत मनभावन आ देखिते खयबाक इच्छा जाग्रत करयवला फोटो कहलनि। तहिना ई फोटो बघवाक दलान ग्रुप पर सेहो शोभा बनल। कतेको लोक तऽ बेर-बेर देखलनि आर खिचड़ीक स्वाद घी केर बाटी सहित दही-पापड़-अँचार सहित लेलनि। एहि फोटोक प्रशंसक मे हमहुँ एकटा छी।


text: सुपौल । मिथिला मिरर : जिला मुख्यालयसँ 35 किलोमीटर उत्तर-पूर्व आ राघोपुर रेलवे स्टेशनसँ 7 किमी दक्षिण गणपतगंजक धरहरा गाममे स्थित अछि भीमशंकर महादेवक स्थल। भीम शंकर महादेवसँ संबंधित कतेको लोकोक्ति अछि। एहन कहल जायत अछि जखन पांडव अज्ञातवासक लेल विराटनगर, नेपाल जाइत छलाह ओहि क्रममे महावली भीम एत’ रुकि भगवान शिवक आराधना कएने छलाह। ओहि समयसँ लोकसभ एहि जगहकेँ भीमशंकरक नामसँ जनैत छथि। एहि मंदिरक इतिहासक कुनो पुख्ता प्रमाण नै भेटैत अछि मुदा एहि मंदिरक अस्तित्व महाभारत कालसँ मानल जाइत अछि। एहि मंदिरक पुनरुद्धार 1930 ई.मे कएल गेल छल। सावन महिनामे कमरथुआ सभ कोसी बराजसँ जल बोझि पैदल चलैत एहि मंदिर धरि आबि जलाभिषेक करैत छथि। एहन मान्यता अछि जे एहि मंदिरमे जलाभिषेक कएलासँ सभ मनोरथ पूर्ण होइत अछि। सामान्य दिनमे सेहो सभ सोमवारी क’ भीड़ देखल जाइत अछि। सावन महिनामे भीड़के देखैत सुपौल प्रशासन सेहो सुरक्षा केर नीक इंतजाम केलक अछि। मंदिर समिति सेहो मंदिरकेँ नीक जकाँ सजौललक अछि। काल्हि लगभग 10 हजार श्रद्धालु जलाभिषेक करैत बम बम भोले केर जयकारासँ भक्तिमय वातावरण बनेलाह।


text:
कलकत्ता : मिथिला सेवा समिति द्वारा रविदिन 21 दिसंबरकें अधिकार दिवस समारोह केर आयोजन बेलूड़ स्थित विद्यापति भवनमे भेल. एहि कार्यक्रममे दिवंगत मैथिली लेखक ओ रंगकर्मी कुमार शैलेन्द्रकें श्रद्धांजलि अर्पित कएल गेल. कार्यक्रमक मुख्य अतिथि सुपौलसं आएल ओ मैथिली दैनिक मिथिला आवाज केर संपादक रहल अरविन्द ठाकुर छलाह. कुमार शैलेन्द्र पर ई अपन वक्तव्यमे बेस इजोत देलनि .
ज्ञात हो जे कुमार शैलेन्द्र केर निधन 16 दिसंबर कें कलकत्ताक विशुद्धानंद अस्पतालमे भ' गेलनि. कुमार शैलेन्द्र विगत कएक माससं बेमार छलाह. 50 वर्षीय एहि सक्रिय मैथिलीसेवीक मृत्यु समूचा मैथिल समुदायकें दुखित क' देने अछि. देश भरिमे श्रद्धांजलि सभाक आयोजन भेल अछि.
दू सत्रमे आयोजित कार्यक्रमक पहिल सत्रमे मैथिली अधिकार दिवस ओ कुमार शैलेन्द्र पर वक्ता लोकनि अपन विचार प्रकट केलनि. अरविन्द ठाकुर, प्रदीप कुमार झा, घनश्याम चौधरी, भास्करानंद झा भास्कर, रूपेश त्योंथ, चन्दन कुमार झा अपन विचार व्यक्त केलनि. अरविन्द ठाकुर कहलनि जे शैलेन्द्र जिदियाह छलाह आ यएह जिद हिनका उत्तम कलाकार ओ लेखक बनबैत छल. हुनकामे अजब केर प्रतिभा छलनि. जहिना नाट्यकर्ममे अपनाकें समर्पित केने छलाह, तहिना कोनो विषय पर क्षण भरिमे लिखि सकै छलाह. हुनक एहि गुणकें मिथिला आवाजमे काज पडैत छल. ओ कहलनि जे शैलेन्द्र नै रहलाह से पतियाएब संभव नै भ' रहल अछि.
भास्करानंद झा 'भास्कर' हिनक नाट्य प्रतिभा दिस इजोत देइत बजलाह जे कुमार शैलेन्द्र मात्र अपनहि नै अभिनय करैत छलाह. ई अपना पाछा भारी संख्यामे रंगकर्मी लोकनिकें तैयार क' छोडि गेलाह अछि. हिनक प्रतिभासं मैथिली-मिथिला आओर लाभान्वित भ' सकै छल मुदा से नै भ' सकल. रूपेश त्योंथ रंगकर्मी ओ साहित्यकार लोकनिक सहयोगार्थ समाजकें आगू अयबाक आह्वान केलनि. ओ कहलनि जे एकटा साहित्यकार, कलाकार अपन सर्वस्व समाज लेल न्योछावर क' देइत अछि आ अंतमे दुःख भोगैत अछि. हिनक संरक्षण ओ प्रोत्साहनक लेल सामाजिक संस्था सभकें आगू अएबाक चाही. चन्दन कुमार झा अधिकार दिवस पर अपन बात रखलनि. सत्रक संचालन भवनाथ झा केलनि.
दोसर सत्रमे भव्य कवि गोष्ठीक आयोजन भेल जाहिमे अरविन्द ठाकुर, बिनय भूषण, मिथिलेश कुमार झा. अनमोल झा, अजय तिरहुतिया, राजीव रंजन मिश्र, आमोद झा, भास्करानंद झा 'भास्कर', विजय इस्सर, अशोक चौधरी, अमर भारती, रूपेश त्योंथ, चन्दन कुमार झा, उमाकांत झा बक्शी, राघवेन्द्र झा राघव आदि कवि लोकनि कविता पाठ केलनि. संजय झा केर धन्यवाद ज्ञापनसं कार्यक्रम संपन्न भेल. एहि अवसर पर सदन खचाखच भरल छल. श्रोता लोकनि कार्यक्रमक अंत धरि बैसल रहलाह. कविगोष्ठी केर संचालन बिनय भूषण केलनि.
(रिपोर्ट : मिथिमीडिया ब्यूरो)